Kaozeal:Epikuros - Wikipedia\nreolenn envel -> Epikouros (<Έπίκουρος), s.o. Wikipedia:Kendivizoù reolata/Anvioù divoutin gresianek kozh ha modern Neal (Kaozeal) 3 Gwe 2007 da 07:37 (UTC)\nYa met kentoc'h Epikuros (geriadur Roparzh Hemon)--Kadwalan 12 Gwe 2007 da 16:38 (UTC)\nN'on ket a-enep an eil stumm nag egile: un evezhiadenn n'eo ken. Gwell marteze en degouezh-mañ ober gant ar stumm "Epikuros" evit ma vefe aesoc'h d'ober da c'houde gant ar stumm "Epikuriezh". Neal (Kaozeal) 12 Gwe 2007 da 17:17 (UTC)\nEpikuros: lavarout eo ar stumm hengounel: ma'z eo gwir, e peseurt levrioù ?\nTrugarez da sinañ. E geriadur R. Hemon hag hini Vallée--Kadwalan 14 Gwe 2007 da 14:39 (UTC)\nUn evezhiadenn an hini oa bet kaset din gant unan diazanv. Trugarez evit da respont. Goût a ran ne reer ket evel-se peurliesañ, met abegoù am eus evit hen ober. Sklaeraet an traoù. Neal (Kaozeal) 14 Gwe 2007 da 16:19 (UTC)\nHenañ hengoun[kemmañ ar vammenn]\nNe gredan ket e klotfe na Vallée na Hemon gant an hengoun, pe neuze e lakaer n'eus forzh petra e-barzh ar ger hengoun. En un holloueziadur e kredan eo ret teurel evezh ouzh ar gerioù. Bremañ sellomp ouzh ar wirionez wir, hini al levrioù, ha n'eo ket an hini a zo bet kinniget :\n-e-barzh Hemon e lenner "epikurad"\n-e-barzh Vallée "epikourad"\nGoulenn: pehini an "henañ" hengoun? Rufus 15 Gwe 2007 da 07:26 (UTC)\nNe vez ket kavet ar wirionez e-barzh al levrioù ! Skwerioù ? Mein kampf gant Adolf Hitler, an holl levrioù gant Platon...\nN'eus ket a unaniezh etre an hengounioù hag ar wirionez (ha ma kavjemp anezhi e-barzh al levrioù) ; un hengoun zo un doare boas hag aes da blegañ.\nHengoun[kemmañ ar vammenn]\nMa vije bet dallet Vallée pe Hemon gant an hengoun ne vijemp ket gant o geriadurioù, ha ne vijemp ket amañ o skrivañ. Bianchi-Bihan 16 Gwe 2007 da 16:11 (UTC)\nEpikouros[kemmañ ar vammenn]\nNa gomprenan ket perak na vez ket graet gant Epikouros: ur furm testeniekaet e brezhoneg eo, hag ouzhpenn-se e heuilh ar reolennoù savet en ur c'hendiviz reolata war an anvioù a orin c'hresianek. Benoni (Kaozeadenn) 4 Du 2007 da 22:27 (UTC)\nAdtapet diwar « https://br.wikipedia.org/w/index.php?title=Kaozeal:Epikuros&oldid=249833 »\nKemmoù diwezhañ degaset d'ar bajenn-mañ d'an 4 Du 2007, da 22:27.


Eil impalaer Viêt Nam eus an dierniezh Nguyễn e voe Minh Mạng Đế (Đế a dalv Impalaer e vietnameg), anvet Nguyễn Phúc Đảm pa voe ganet, anvet Nguyễn Phúc Kiểu ivez. Ganet eo bet d'ar 25 a viz Mae 1791. Aet eo da Anaon d'an 20 a viz Genver 1841.\nRenet en deus eus ar 14 a viz C'hwevrer 1820 betek e varv d'an oad a 29 bloaz.\nMinh Mạng Đế\nMab yaouankañ an impalaer Gia Long (1762-1820) e oa. Anavezet e oa evit e enebiezh ouzh emell ar C'hallaoued e Viêt Nam hag evit e gonfusianegezh strizh.\nGia Long a droc'has muioc'h c'hoazh e vro diouzh an diavaez dre ma koshaas. Setu perak e kavas Minh Mạng gwelloc'h evit bezañ e hêr.\nKendelc'her a reas Minh Mạng gant politikerezh an disfiz diouzh ar visionerien, o klask mirout outo da seveniñ o obererezhioù gant harzoù melestradurel ha goude o verzout o abostolerezh. Kas a reas ar bolitikerezh-se d'un diemglev gant Europiz, displijadur en diabarzh ha goude tagadennoù a-berzh Kornôgiz. Abalamour d'e sell mirour ne aotreas tost nevezinti ebet e Viêt Nam hag e lu a zeuas da vezañ warlerc'hiet peurgetket.\nBevenniñ a reas an eskemmoù hag ar c'henwerzh gant broioù ar C'hornôg hag e kreñvaas ar velestradurezh kreiz er vro. Bez' en doe da dalañ ouzh meur a emsavadeg. An hini bouezusañ a voe pa savas Su Viêt Nam enep e c'halloud e 1833, o kas d'ur brezel diabarzh hag a badas ur bloavezh. Gwashaat a reas an traoù pa glaskas armeoù Siam adkemer Kambodja digant Viêt Nam d'ar memes koulz. Dont a reas a-benn luoz Minh Mạng da chom mistri war an dachenn goude emgannoù padus.\n1 E vloavezhioù kentañ\n2 Politikerezh e-keñver ar visionerien\n3 Troc'hañ ar vro diouzh an diavaez\n4 Politikerezh diabarzh\n5 E zoare da ren\nE vloavezhioù kentañAozañ\nMab d'an impalaer ha d'e gentañ gwreg Thuận Thiên(anvet Trần Thị Đang ivez) e oa Minh Mạng. E-pad pell e voe soñjet e vije an tron da vab-bihan Gia Long, mab ar priñs Nguyễn Phúc Cảnh aet da Anaon e 1801 a-raok na voe bet unvanet Viêt Nam gant Gia Long. Koulskoude, e 1816 e voe dibabet evel hêr gant an impalaer Phúc Đảm en abeg d'e vennozhioù start enep Kornôgiz. Kaset e oa bet danevelloù a-zivout e vennozhioù da Bariz gant misionerien d'ar mare-se. Pa bignas war an ton e kemeras Minh Mạng evel anv.\nPa varvas Gia Long e oa adkroget Kevredigezh ar misionoù estren Pariz gant hec'h obererezhioù e Viêt Nam. Paouezet e oant bet e-kerzh ar reuz a oa bet da vare an emgann evit ar galloud a oa bet etre Gia Long hag ar vreudeur Tây Sơn a-raok unvanidigezh Viêt Nam. E-kerzh bloavezhioù kentañ ren Minh Mạng e teuas ar gourdrouz brasañ a-berzh unan eus letananted prizetañ Gia Long, Lê Văn Duyệt, en doa kaset armeoù Gia Long d'an trec'h en emgann Qui Nhơn enep an dierniezh Tây Sơn e 1801. Anvet e oa bet da lez-roue ar Su gant ar galloud da ren ha da gaout ur politikerezh diavaez.\nPolitikerezh e-keñver ar visionerienAozañ\nLazhadenn Sant Pierre Borie, 24 a viz Du 1838, en Tonkin, Viêt Nam. Livadur Viêtnamat.\nE 1824 e nac'has an impalaer sinañ ur feur-emglev kenwerzhel gant ar roue gall Loeiz XVIII ; da goñsul Bro-C'hall e Huế, ar breizhad Jean-Baptiste Chaigneau, e roas da zibab etre an emlazh hag an distro da Vro-C'hall ; kuitaat Viêt Nam a reas ar c'hoñsul neuze.\nE miz C'wevrer 1825 e verzas Minh Mạng ouzh ar visionerien dont da Viêt Nam. Gant aked bras e veze furchet al listri gall ha kontrollet pizh an dud e ken kaz e klaskfe misionerien dont dre guzh er vro. En un dekred a-berzh an impalaer e voe deskrivet ar gristeniezh evel un "doare europat gwallsiek" a "vreine kalonoù an dud".\nEtre 1833 ha 1838 e voe kondaonet seizh misioner d'ar marv. Da gentañ e klaskas troc'hañ ar visionerien diouzh an dud evit mirout outo da brezeg. O reiñ evel abeg n'en doa jubennour ebet ken abaoe ma voe aet Jean-Baptiste Chaigneau kuit e roas urzh dezho dont d'al lez e Huế evel mandarined a renk-uhel. Berzh a reas betek ma erruas an tad Regereau a grogas da brezeg dre ar vro. Neuze e krogas da herzel ar veleien. Goude ul labour kendrec'hiñ hir a-berzh Duyệt, gouarnour Kochinsina (rannvro Saigon, Su Viêt Nam)), ec'h asantas an impalaer lezel ar veleien da vont gant m'en em vodjont e Đà Nẵng a-raok distreiñ da Frañs. Lod a sentas ; lod all ne reas ket.\nTroc'hañ ar vro diouzh an diavaezAozañ\nIndez-Sina ar C'hallaoued\nKendelc'her a reas Minh Mạng gant politikerezh e dad. Kaset en doa Gia Long ar Saozon da sutal p'o doa goulennet un emglev kenwerzh e 1804. Ne oa gourdrouz trevadenner ebet d'ar mare-se o vezañ ma rae brezelioù Napoleon Iañ o reuz en Europa. Koulskoude e soñj Napoleon e oa pouezus Viêt Nam evit stourm ouzh pouez Breizh-Veur en Indez. Ur wech sioulaet an traoù goude 1815 e tihunas preder Frañs e-keñver Viêt Nam.\nYen e voe Minh Mạng gant Jean-Baptiste Chaigneau unan eus ar re doa sikouret Gia Long da gemer ar galloud gant Pigneau de Behaine hag a oa deuet da vezañ mandarin ha kuzulier an impalaer. Distroet oa da Frañs e 1819. Kaset e voe da Viêtnam evel Koñsul e 1821 met ne voe ket degemeret mat gant Minh Mạng. Kuitaat a reas ar vro e miz Du 1824.\nPolitikerezh mirour Minh Mạng a zeuas da vezañ un hent dall ur wech dieub ar Stadoù kornôgat da adkregiñ gant o folitikerezh trevadenner.\nE 1820 e voe Captain John White eus an United States Navy ar c'hentañ Amerikan o tont betek Saigon da glask skoulmañ darempred gant Viêt Nam. Prest e oa Minh Mạng da sinañ ur gevrat evit armoù hag unwiskoù. Ne voe ket kavet spletus a-walc'h gant White ha ne voe ket sinet. Nac'het e voe un emglev kenwerzh kinniget e 1821 gant Loeiz XVIII a Frañs. Nac'het e voe er memes bloaz un emglev kinniget gant ar Skosad John Crawfurd en anv ar British East India Company. Ne voe roet dezhañ nemet an aotre da zilestrañ madoù e porzhioù Norzh an Tonkin. Ne voe emglev ebet met skoulmañ a reas-eñ darempredoù gant ar C'hallaoued evit ne vefe gourdrouz ebet evit labour ar Gompagnunezh.\nE 1822 e teuas ar fourgadenn c'hall La Cléopâtre betek Tourane (Đà Nẵng). C'hoant en doe ar c'habiten da reiñ e zoujoù d'an impalaer met soudarded a voe kaset dezhañ... Nac'het e voe ur c'hinnig emglev a-berzh Birmania enep Siam, enebour d'an div vro. Kaset e voe Henri Baron de Bougainville gant Loeiz XVIII e 1824 evit kinnig un emglev "peoc'h ha gwrez ar c'henwerzh". Ne voe ket aotreet da ziskenn eus e lestr ur wech erruet e Tourane e 1825. Distroet da Vro-C'hall e voe lizher ar roue war zigarez ne oa jubennour ebet. Klasket en dije Bougainville degas dre guzh ur misioner katolik eus Kevredigezh ar misionoù estren Pariz. Kaset e voe Eugène Chaigneau, niz da Jean-Baptiste Chaigneau, da Viêt Nam e 1826 evel danvez koñsul. Rediet e voe da guitaat ar vro ar vro hep bezañ gellet seveniñ e garg. Meur a daol-arnod all a voe graet evit skoulmañ darempredoù kenwerzh gant Joseph-François-Pierre de Kergariou e 1827 hag an amiral Laplace e 1831. C'hwitadenn bep tro. Klasket en doe Chaigneau e 1829 c'hoazh hag ur c'hannad all e 1831 hep dont a-benn. Bez' e voe Viêt Nam ar c'hentañ bro en Azia ar Reter a glaskas ar Stadoù-Unanet daremprediñ. Klask a reas ar prezidant Andrew Jackson div wech mont e darempred gant Minh Mạng. Kas a reas an diplomat Edmund Roberts e 1832 hag ar c'hoñsul Joseph Balestier e 1836 hep an disterañ disoc'h. E 1837 ha 1838 e klaskas daou lestr gall, La Bonite ha L'Artémise kaeañ e Tourane evit gwelout peseurt saviad e oa hini ar visionerien e Viêt Nam. Ne voent ket degemeret.\nE 1833 ha 1834 e voe brezel etre Viêt Nam ha Siam evit kontrollañ Kambodja a oa dindan beli hec'h amezeien abaoe ar c'hantved a-raok. E penn kentañ an XIXvet kantved en doa Gia Long beli war Kambodja hag anvet e oa bet ur roue asantet gantañ. Bez' en doe Minh Mạng da stourm ouzh arnod a-berzh Siamiz evit adkavout o beli war Gambodja hag aloubiñ Su Viêt Nam war ar memes tro. Dres pa groge un emsavadeg renet gant Lê Văn Khôi eno. Kalz a vec'h a voe war armeoù Minh Mạng met trec'h e voent war an alouberien ha war an emsavidi.\nO kendelc'her da wallgas ar gristenien e roas da Europiz un digarez da emellout evit gwareziñ ar visionerien. Ne sikouras ket da virout ouzh an trevadennerezh da zont daoust ma oa kalz tud enep e Frañs abalamour da goust seurt avanturioù.\nPa voe taget Sina gant Breizh-veur da geñver Kentañ brezel an Opiom (1839-1842) e klaskas Minh Mạng en em lakaat a-du gant Europiz. Kas a reas daou vandarin ha daou jubennour evit klask un emglev e 1840. Degemeret e voent e Pariz gant Prezidant Kuzul ar vinistred ,ar marichal Jean-de-Dieu Soult ha gant ministr ar C'henwerzh. Ne fellas ket d'ar roue Louis-Philippe Iañ o degemer. Ne rejont ket muioc'h a verzh e Londrez.\nPezh-moneiz gant an aerouant o nijal (phi long) bet kognet gant Minh Mạng, 1833\nKendelc'her a reas an impalaer Minh Mạng gant politikerezh e dad war an dachenn-se ivez. Nevesaat aozadur ar velestradurezh, sevel hentoù bras, servij ar post, mirlec'hioù evit ar boued, degas kemmoù war dachenn an arc'hant hag al labour douar. Kendelc'her a reas da ingalañ an douaroù a vare da vare. Berzañ a reas doareoù gwerzh douaroù all evit mirout ouzh ar re binvidikañ da berc'hennañ re a zouar. E 1840 e voe roet urzh d'ar re o doa kalz douar reiñ un drederenn d'ar gumuniezh. Kreizennañ a reas ar velestradurezh. Kemmañ a reas ar reolennoù tuta mandarined hag an doare d'o goprañ (1839).\nAr vrud en doa da blediñ gant ezhommoù an dud met ne vire ket ouzh emsavadegoù lec'hel da c'hoarvezout alies. Unan a voe aozet en Norzh gant diskennidi eus an dierniezh Lê o kemer harp war ar gouerien hag ar vinorelezh katolik. Klask a rejont sikour eus an diavaez o prometiñ digeriñ ar vro d'ar visionerien.\nEr Su o doa keuz ar renerien lec'hel d' an damm-emrenerezh o doa pa oa Duyệt gouarnour Kochinsina. Pa varvas hemañ e 1832 e kollas ar gristenien ur skoazell a bouez. Techet e oa ar gatoliked da vont a-du gant an emsavadegoù enep galloud an impalaer muioc'h eget Viêtnamiz all. Tamallet e voe Lê Văn Duyệt goude e varv ha reiñ a reas Minh Mạng urzh da skeiñ kant taol skourjez war e vez. E 1823 e krogas un emsavadeg renet gant Lê Văn Khôi, mab advabet Lê Văn Duyệt. Dont a reas an emsavidi da vezañ mistri war Kochinsina ha kinnig a rejont lakaat unan eus mibien ar priñs Cảnh e plas Minh Mạng. Misionerien a voe dalc'het ganto evit lakaat ar gatoliked a-du ganto, Joseph Marchand en o zouez. Skoazellet e voe Khôi gant Siamiz ha dont reas a-benn abalamour da se da lakaat diaes Minh Mạng e-pad ur pennad. Trec'h e voe armeoù Minh Mạng koulskoude ha laket e voe seziz war Saigon. Mervel a reas Khôi e-kerzh ar seziz e 1834. Kouezhañ a reas Saigon e miz Kerzu 1835. Lazhet e voe ar renerien hag etre 500 ha 2000 prizoniad. Bodet e voe a visionerien ha roet urzh dezho kuitaat ar vro.\nUr c'hentañ misioner gall, Gagelin, oa bet lakaet da varv e 1833. Joseph Marchand a voe lakaet d'ar marv e 1835 gant renerien an emsavadeg bet tapet e Saigon. Adalek ar mare-se betek 1838 e voe lazhet pemp misioner ouzhpenn. Kregiñ a reas ar visionerien da c'houlenn sikour digant o broioù orin.\nKendelc'her a reas ar bolitikerezh heñvelekadur e-keñver ar rummadoù tud na oan ket Viêt. Eus 1841, bloavezh marv Minh Mạng, betek 1845 e tegasas ar politikerezh-se un toullad emsavadegoù, e Su Viêt Nam peurgetket.\nE zoare da renAozañ\nBrudet e oa Minh Mạng evit e nerzh-spered a rene war e zoare politikerezh. Gwashaat a reas-se e youl da chom hep terriñ an doare hengounel da blediñ gant kudennoù ar vro. Hervez aozer e vuhezskrid, Marcel Gaultier, en dije Minh Mạng displeget e sell war ar politikerezh da ren a-raok marv Gia Long. Kinnig a rae serriñ muioc'h ar vro ha chom hep daremprediñ broioù ar C'hornôg. Aprouet e vije bet gant Gia Long. Gwelet e voe Minh Mạng evel soutiloc'h hag habaskoc'h eget e dad o teurel muioc'h a bled ouzh santadoù ar gouerien.\nE bolitikerezh konfusian strizh a zougas anezhañ da verzañ neb mennozh estren a-hed e renadur. Pa darzhas emsavadegoù e krogas da damall ar visionerien gristen hag an dud o doa gounezet d'ar gristeniezh. Reiñ a reas evel-se un digarez da Frañs da emellout en aferioù Viêt Nam. E 1858 , goude e varv, e voe aloubet Tourane e-pad ur prantad berr gant soudarded c'hall. Goulenn a rae ar C'hallaoued e vefe echuet gant ar gwaskerezh enep ar visionerien.\nDaoust dezhañ bezañ enep sevenadur ha doareoù soñjal ar C'hornôg en doa studiet anezho aketus. Ur vrud a ouiziegezh en doa. Dedennet oa gant teknologiezhioù ar C'hornôg, mekanikerezh, armerezh, merdeerezh peurgetket. Klask a ra degas anezho d'e vro. Goulenn a reas digant ur medisin gall vaksinañ e familh enep ar vrec'h.\nDesket oa war prederouriezh ar Reter ha gwelet oa evel un den speredek. Ur barzh oa ivez. Brudet oa evit mont betek ar munudoù e melestradur ar stad. Doujet oa abalamour d'e emouestlerezh. Pa varvas e pignas e vab [Thiệu Trị]] war an tron. Strishoc'h oa e gonfusianegezh hag e bolitikerezh enep estrenien eget re e dad c'hoazh. E emzalc'h e-keñver ar visionerien a roas meur a wech abeg d'ar C'halloaued da gas soudarded da Viêt Nam. Koulskoude e voe efedusoc'h ar gouarnamant dindan e renerezh ; herzel a reas armeoù Siam ha lakaat a reas sevel meur a savadur meur e kêr Huế.\nMarcel Gaultier, Minh Mang, 1935, ASIN B00183BXIG (Prix de l'Académie française 1937)\n↑ 1,0 ha1,1 Choi Byung Wook Southern Viêt Nam under the reign of Minh Mạng (1820-1841):Central Policies and Local Response, Southeast Asia Program Publications, Cornell University, 2004, (ISBN 978-0-87727-138-3) (en)\n↑ André Salle, Jean-Baptiste Chaigneau et sa famille, Bulletin de l'École française d'Extrême-Orient, 1923, vol. XXIII, n° 23, pp. 424-427 • Persee (fr)\n↑ Académie française (fr)\nGia Long (1762-1820)\nRen : 31/05/1802 – 03/02/1820 Minh Mạng\nWar e lerc'h :\nThiệu Trị (1807-1847)\nRen: 14/02/1841 – 04/11/1847\nAdtapet diwar « https://br.wikipedia.org/w/index.php?title=Minh_Mạng&oldid=1781631 »\nDernière modification le 19 Gen 2018, à 05:24\nKemmoù diwezhañ degaset d'ar bajenn-mañ d'an 19 Gen 2018, da 05:24.


Pajenn:Milin - Gwechall-goz e oa.djvu/57 - Wikimammenn\nPajenn:Milin - Gwechall-goz e oa.djvu/57\n— Neuze ez aimp, eme ar martolod, d’eun enezenn a zo e-kreiz ar mor hag a zo eur menez aour en he c’hreiz. Ac’hano e teuio ganeomp eun dra bennak hag a vezo en tu all da gement a zigaso an daou all. Va list ’ta da sturia al lestr hag ec’h en em gavimp en enezenn-ze hep kalz a boan.\nMa voe lekeat ar martolod koz-ma da ren al lestr : al levier ne rea netra nemet dioutan.\nSetu i en hent hag o vont. N’edont ket pell c’hoaz, ma lavaras un hini koz dastum al lien.\n— Eun taol-amzer a zo o tont warnomp.\nHag a-vec’h ’voe great evel a lavare, ma c’houezas an avel ha ma savas ar mor ken na gave d’ar re-man diskenn eus a greiz an oabl betek goueled ar mor. Al lestr a yeas atao evel kent, hep dale kalz ; an avel a gase anezan.\nE-pad ma ’z edont evel-se, e klevont eun trouz spontus, hag i o tistrei a wel an daou lestr all, diwerniet koulz lavaret, o vont tu-man tu-hont hag o c’houlenn sikour.\n— Deomp d’o c’haout, eme vab ar pesketaer, rag aon na dafent da goll.\n— Nann, nann ! eme ar martolod koz. Ma vijec’h en o lec’h, e lezchent ac’hanoc’h ; list-i ivez ha deomp atao. Lavaret em oa d’eoc’h o divije poan ; gwelet ha n’eo ket gwir a lavaran.\nA-benn eun nebeut goude, e torras an avel hag e sioulaas ar mor. Al lestr neuze a gerze eas ha diskuiz, hag, a-benn eur miz pe war-dro goude ar barr-amzer-man, ec’h en em gavchont dirag an enezenn en doa lavaret an hini koz. Mont a reas da gaout mab ar pesketaer da lavaret d’ezan ez oant en em gavet.\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/57&oldid=136695 »


Pajenn:Perrot - Bue ar Zent.djvu/925 - Wikimammenn\nPajenn:Perrot - Bue ar Zent.djvu/925\nPardon ha pelerinaj Itron-Varia-a-Wir-Mane\nen parouz Perret\nMari eo ar gwir mene, dre m’he deus ganet eur mab hag a zo Doue. Evit enori he brasder, ar Vretoned o deus kustumet sevel d’ezi chapeliou war ar meneziou ; brudetan hini zo aneze eo chapel Itron-Varia-a-Wir-Mane, en parouz Perret, etre eskopti Gwened hag eskopti Sant-Brieg. Savet a oe, war a lavarer, breman zo c’houec’h kant vla, gant menec’h abati Bon-Repos. Darempredet eo bet a-viskoaz, hag en pep koulz eus ar bla. Ar zul kentan ar miz ha da oueliou ar Werc’hez, e ve lavaret enni an oferen ; ne vank gwech ebet pelerined, en deiou-ze, eus Gourin, eus Langonnet, eus Klegerek.\nDe ar pardon bras, ar 15 a viz eost, e teuont a dek leo diwar-dro. An de-ze, ar mene goloet a gristenien a ve ’vel santelaet gant o devosion. Darn aneze a ve dierc’hen hag en korf o roched ; darn-all a bed war o daoulin noaz ; holl en em vodont gant prez endro da skeuden ar Werc’hez da bokat d’he zreid pe da gorn he mantel.\nLod aneze a ra tri belerinaj er memes de : an oferen-veure a glevont en Kelven, an oferen-bred en Gwir-Mane, hag ar gousperou en Rostren.\nParousianiz Perret n’o deus ken rikour en o holl ezommou nemet Gwerc’hez o mene. Forz pesort darvoud a digoue, klanv tud pe loened, d’ezi en em westlont hag e kasont prof hag oferen.\nPeurvuian o fedennou a ve chilaouet : evelse, madelezou ar Werc’hez a dalc’h beo ha birvidik fe ha karante he bugale.\nItron-Varia-a-Wir-Mane, diwar lein ho mene, diwallet ho pro Breiz-Izel ; pellaet diouti pep gwalen ; miret d’ezi he fe.\nN’eus ket pell amzer c’hoaz, en kichen ker Wengamp, en eul lec’h hanvet Rochefort, dalc’het breman gant tudjentil kristen ha madelezus, e oa ive eur chapelig hag eur pelerinaj d’ar Werc’hez dindan an hano a Itron-Varia-Rochefort. Gwerc’hez ar chapel-ze e vije ganti dalc’h-mat dilhad ken kaer ma oe eun den, eur wech, hag a oe temptet d’o laerez. Mes pa oa o kemer ar vantel, ar Werc’hez a grogas ’n e viz hag hen dalc’has evelse ken ma teuas ar c’hloc’h, laket en brall dre vurzud, da zigas tud d’ar chapel. Al laer a oe tapet.\nHirie eo kouezet chapel ha pelerinaj Itron-Varia-Rochefort.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/925&oldid=141246 »


Pajenn:Riou - Nomenoe oe.djvu/76 - Wikimammenn\nPajenn:Riou - Nomenoe oe.djvu/76\nAntronoz vintin, kerkent dibikouzet gantañ e zaoulagad, va breur a savas diouz e wele, imoret fall kenañ. Krediñ a rae d’ezañ e oa bet c’hoariet, neizeur, gant e wreg, hag en eur soñjal en amzer da zont, en doa keuz ha kerse d’e vuhez paotr yaouank… ha d’e dog archer moarvat. Va c’hoar-gaer a lavaras d’ezañ n’he doa dastumet, e-keit ma oa bet matez, e ti ar juloded, nemet eun nebeut gwenneien, peadra da brena ar pep reta ; ha setu e tigase d’ezañ, evit e lodig, eur podig ruz hag eur valetennig wenn. En eur zimezi d’eun archer, e vije deut davetañ gant he daouarn goullo ha ne gave ket se eun dra a zoare.\nO klevout kement-se, va breur a grafinas e benn, evel ma ne vije ket bet dilaouet e vleo abaoe e bemp bloaz. — « Ma ne vezan ket archer dindan ar gouarnamant, e vezin archer em zi, » emezañ, e kounnar bras. Hag edo o vont da vanna a-dreuz ar prenestr maletenn ha pod ruz, pa grogas e wreg en e vrec’h. — « En ano Doue, emezi, na vrev ket ar werenn pe, henoz, en hor gwele, ni a vezo skournet… Pe, ma he brevez, me a ya war-eeün da glask an archerien.» — « Eun archer, eun archer, em zi, emezañ, fuloret… Sur, ne deuio ket dre doull an nor ; ha, ma fell d’ezañ astenn e benn er prenestr, me hen dic’hougo raktal. » Hag e kemeras ar gontell gamm a zindan an dorz vara. — « Va gwazig, va gwazig karet, a lavaras neuze ar vaouez, gant he floura mouez, te a zo eun den a galon vat. Hogen, gwall brim war eun dro. Sell ouz da zremm er melezour. Dourn prim ha kalon vat, a vez lavaret. ma vefe lakaet eur sabrenn etre da zaouarn, te a rafe gwalleuriou. » — « Gwir eo, a lavaras hen, rak ma pakfen eul lank bennak o laerez pe oc’h ober droug d’an nesa, me hen toullgoffe hep damant ebet. » Sellout a reas dre ar prenestr evit gouzout pet eur ’ oa pelloc’h ; gant e gontell gamm e trouc’has eun tamm bara penn-da-benn d’an dorz hag e ledas warnañ eur bisadenn amann, rak ne oa ket bras ar pladad, hag e taolas las e valetenn dreist e choug. E wreg he doa aozet d’ezañ eur soubenn rous er podig ruz hag, evit ar wech kenta, va breur a yeas da labourat d’ar vengleuz. Hag abaoe, an tao a zegas bara en ti. Setu, Madalen, istor va breur. Ouspenn kant kwech, moarvat, em eus displeget anezi, betek-hen.\nKaer eo da selaou. Koulskoude ne oan ket o soñjal e vije bet displeget d’in hizio… Pa lavaren d’eoc’h : N’eo ket c’houi, Yann, eo bet darbet d’ho preur mont ivez da archer, ken d’eoc’h beza lavaret d’in : ya, ha netra ken. Respontet em bije : gwell a se evitañ hag evit e familh p’eo gwir en deus nac’het e blas.\nAdtapet diwar « https://br.wikisource.org/w/index.php?title=Pajenn:Riou_-_Nomenoe_oe.djvu/76&oldid=96648 »\nKemmoù diwezhañ degaset d'ar bajenn-mañ d'an 7 Kzu 2016, da 17:14.


Pajenn:Le Crom - Buhé er Sænt, 1839.djvu/278 - Wikimammenn\nPajenn:Le Crom - Buhé er Sænt, 1839.djvu/278\nR(JJtÉ Kn SyTÏP(T. viimein er soüuid hag en izeldam? i>ebclï sciiertler n'en dcs-ean lausrpiet cn è livreu, luni n nerh iiag a lofjmujce, pérc en dès clierviget de leahein (juemenl a liéréLifjuèil ? Doh hum ramein humploli, n'hum ranlér jamacs intitii, mnes è conlrcl cnpaplôh vcr dhohér treu bras aveii Doué hagaveit en nessan. ri 81 & AAA 0.»A A JtjL A, J tïï"fl“SlS~B “ A\nER 5EIHVÈD DÊ A VIS MAI. SANT STANISI.AS, ESCOB IÏA MARTIR. Ei' Sant*nien e ôé gannet é Polognc, a tlud inourahle, pèré, diméet a hoiulé tregond vlai, en doccollet espernnce a 011 dout bugalé : rac-cé inci e receuas er hroaidur-meii èl im doiuczon ag en nean, hag eitdi&coein gùel dc Zoué ou hanùtiedigueah vad, ind er honsacras dehou queniéh cl ma oc. deitar en doar. Dré ou exümpleu hagou instruclioneu sanl.el, ind en desquas de luatif|iiein a vihan er vertuyeu; ha Slanislas, dcustou ma oé lioah forh-youanctj, e gârc bras en oraeson hag en exe1ciceu ag ur vulié mortefiel. Cousquet c ré liés ar en doar nuaji, lia souffrein c ré a volanté vad enaneouit hag en disesemanteu aral. Coudé en dout tremeinet é yotianfjuis én nr burtEct vras liag hum ranletabil ér sianceu, cn Escoh a Gracovi, é hùélet é vertu hag é vérite, e ras dehoti en urh a vclèg hag er groas.chanoine ag c ilis. Nezé é com-inancas de berdègue; hag éclcueté instruclioneu, hilleili a dud e gùittas er bed aveil hclie Jésus-Cltrouist. Er brud ag-é vertu hag ag è siance e ré de dud a jlts ha de réral donnet d’er'honsnUein ar offierieu ou hoticiance, hag hanni ne retorné é henl hernb bout couiant ha Imn a admtration eii-ou.\t, En Escob a Gracovi e varhuas, hag èr Sant-men, dréé vuhé sanïel, e véritas bout choéget èn è lèh. En ur gargue fjuen ihuel, Stnnislas e la-botuas dünstrugein é boble muyoh hoah dré c ccvreu eitdrc é instructto-neu, lia cresfpiein e ras è*bedenneu hag è benigenneu. Ean cn doé ur rol ag en ol intanvésèd ag é Escopti, hag ou sotdagein e ré a guement ma ellé. É bl igeadur e oé rein en alaeson, hag é dy e oè hemb cesse hen a beurerion liag a dud clan. Liès ean e cliervigè ean-memb dehai de zaibrein, e zistribué abideu dehai hag e liolhé rnar-a-hùèli ou zreid. Er Sant-men en doé ur garanté berhuidant eit conversion er béhcrion' brassan, lia fpiement-cé e ras dehoti motuiet de gavouèt Boleslas, rouéi a Bologne, péhani e gonduiè ur vuitè forli-dirègïet: represantein e ras> deliou cn énormité ag è bèliedeti, en dangér è pèhani è Iaqtié è salve-digucah, hag er faï example e rè d’eñ dud ag é bakes lia d*é ol boble : er pedein e ras de zistannetn colèr en Eulru-Doué dré ur gonverston; pront lu sincér. Er Houé e ras sebiant a vout touchet, maes nHium gon-< vertissas fjuet: ean e gonünuas è ful vuhc, hag e glasquas en occasionS d lium vangein ag er Sant, péhoni n’en doc quet douget laret er liùi-rionné dehou.\tr Stanislas en doè prenet doar cn doè staguet doh en ilis a Gracovi, ha paiet er bris dirac lesteu : er Houèe ingageas tud miserable, hèriterion1 en liani en doé gùerhet, de gaHitïeiri er Sant é procès, cn ur bromcttein en en délié bet rantet juslice deliai. En Escob ue vanfpias quet d*hum\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/278&oldid=152534 »


Monsieur Parent (dastumad) - Wikipedia\nMonsieur Parent (dastumad)\nMonsieur Parent zo un dastumad danevelloù gant ar skrivagner gallek Guy de Maupassant, hag embannet en 1886 gant an embanner Paul Ollendorff. Anvet eo al levr diwar anv an danevell Monsieur Parent.\nSeitek danevell zo e levr 1886 :\nMonsieur Parent (diembann)\nÀ vendre (1885)\nLa Confidence (1885)\nUn fou (1885)\nTribunaux rustiques (1884)\nÇa ira (1885)\nAu bord du lit (1883)\nKentañ ma voe embannet an dastumad Monsieur Parent a voe e deroù Kerzu 1885 e ti an embanner Paul Ollendorff, petra bennak ma oa skrivet 1886 war an embannadur kentañ. E 1988 e voe adembannet dindan an anv Monsieur Parent et autres nouvelles gant Folio classique (n° 1913), e ti Gallimard.\nMonsieur Parent, e Gallica (16vet embannadur e 1886).\nMonsieur Parent, skrid Wikisource diwar embannadur Paul Ollendorff, e 1886.\n↑ Hervez an notenn d'al levr Monsieur Parent et autres nouvelles", folio classique n° 1913, page 229.\nAdtapet diwar « https://br.wikipedia.org/w/index.php?title=Monsieur_Parent_(dastumad)&oldid=1799240 »\nDernière modification le 2 Gou 2018, à 22:27\nKemmoù diwezhañ degaset d'ar bajenn-mañ d'an 2 Gou 2018, da 22:27.


Pajenn:Juluen - Evel ma pardonomp.djvu/23 - Wikimammenn\nPajenn:Juluen - Evel ma pardonomp.djvu/23\nc’hoaz, n’eo ket... d’it d’am barn... Ha forz a ra d’it petra ’rin-me I Mar doun, me ma unan, kiriek d’ar walenn a gastiz a renkoinp hirio plega hor choug dindani... ac’hanta neuze, ar bec’h aneziagemerinevidounma-unan...\nsetu aze 1...\nYfig Barzig, hen, a zo divlamm awalc’h... ha koulskoude...\nGwir ’eo I !... Ar re veo hag ar re varo, holl e lavaront d’in pardoni! Seblantout a ra d’in klevout o mouez truezus o tregerni dre aman... Ha n’ eus nemet an tamm koz kalon aheurtet-man f kaletoch eget eur maen... hag entanet gant ar gasoni... a ne selaoufe ket o mouez. Ha ! Ma Doue benniget, c’houi oar mat, Môn ne oa ket eur plac’h fall, met graet a zo bet d’ezi kement\na zroug !!...\nMARIVONIG, e kichen ar prenestr\nMamm goz ! Soêz a zo arru adarre war he giz... ha digeri ’rin d’ezi an nor?...\nMON, juntret he daouarn ganti, diraktr greuseufi e pign ouzar voger\nO, ma Doue, en ho kenver, ivez, an dud a zo bet gwall dianaoudek... hag hoc’h eus pardounet koulskoude... ( Mont a ra da ^igeri an nor).\nV ct PENNAD\nAR MEMEZ RE, SOEZ\nMON, da Soêz\nBuan , Soêz, hastomp buan... ar stur... ar roenvou... gant ma nc vimp ket re diwezat !... Ha ! ma vije bet Kerdu aman !... ( Mont a ra do lapout).\nN’hen dije ket lezet ar re all da vont, hen !... Met, dousaet ha diskennet eo, eun tammig, an avel, breman, hag ar Penven koz ha me, e teuy ganimp, an taol da vad, a gredan, mar kavomp eun tamm mous bennak da zerc’hel\nmat d’ar paol...\nYANN, en eurvont e trezeke vamm goz\nMamm goz ?...\nAdtapet diwar « https://br.wikisource.org/w/index.php?title=Pajenn:Juluen_-_Evel_ma_pardonomp.djvu/23&oldid=129212 »


Emission An divskouarn o nijal : Coop Breizh hag ar streaming\nEmission An divskouarn o nijal - Pâssée donée le 24.09.2019\nCoop Breizh hag ar streaming\nPâssée menée o : Morgane Bramoullé\nDaoust hag eo echu maread ar pladennoù ? Abaoe ur 15 vloaz bennaket eo unan eus chaladurioù industriezh ar sonerezh. Evit Coop Breizh, an ti-embann ha ti-produiñ staliet e Speied, n'eo ket ar memes tra. Kresket eo an niver a bladennoù gwerzhet ar bloaz paseet hag e breskenn az a ar chiffroù streaming !\nRomain Sponnagel e karg eus ar sonerezh e Coop Breizh a zo ganeomp en abadenn : displeg a raio deomp penaos 'vez paeet an arzourien pa selaouer deus un eus o zonioù en ur savenn streaming, peseurt titour a roer hep gouzout d'ar mare-se hag e kaozimp ivez eus ar pladennoù nevez deuet 'maez gant Coop Breizh, Red Cardell ha Bagad Kemper hag Hamon Martin en o zouez.


La Bretonnière (kendalc’h) – tammou berr\nLa Bretonnière (kendalc’h)\nHañval e oa din e veze graet La Bretonnière ag ul lec’h ma oa bet Bretoned é veviñ gwezh-arall. An heveleb soñj o deus al lod muiañ ag an dud, a dra sur.\nNeoazh ma vez kavet aes skridoù a dud gouiziek a-du get ar soñj-se e vez kavet ar c’hontrol ivez.\nStudiet eo bet get an Ao. Xxx Musset penaos emañ bet savet an anvioù-lec’h e Normandi. Evit ur bochad anezho, revezañ, e vehe bet lakaet al lost-ger «-ière» pe «-erie» doc’h anvioù an dud a biaoue un dachenn douar. N’em-eus ket kavet skridoù an Ao. Musset. Komzet eo anezhe get an Ao. François de Beaurepaire en ur pennad embannet e “les annales de Normandie“. Hag hennañ lakaat Bretonnière pe Berthonnière e mesk an anvioù-lec’h savet èl-se.\nMed get lec’hioù dister dreist-holl emañ bet graet èl-se. Ne vez ket kavet gwall lies al lost-ger-se get anvioù-aotrouniezh pe get anvioù-parrez. Hag hor Bretonnière-ni a oa aotrouniezh.\nGilles Clément, savour liorzhoù brudet anezhoñ, treset Jardin Citroen getoñ e Pariz, a biaou un tamm douar àr vordenn Ster Creuse. Un istorig kær a gont da zispleg perak e vez graet La Berthonnière anezhoñ:\n«Berthon» pe «berton», eme-eñ, a zo ar ger «breton» bet distreset. Graet e veze èl-se ag un den divroet da viken, na veze anavet nemet e vro orin : Breizh. Er c’hrenn-amzer ha kent an Dispar-bras e oa Ster Creuse bevenn etre bro ar “gabelle” ha bro ar “franc salé”. Floderion-holen a dreuze ar c’horn-bro. Brudet ma vezent èl gedourion mat, e oa bet Bretoned gopret èl maltouterion evit o zreseal. Ur berthonnière a zo ur post-ged.\nNag e vehe hor Bretonnière-ni ur post-ged ivez ? Lec’hiet eo àr an ihuel, a-us da gemper Ster-Orj get Ster-Remard, e-tal an hent-bras Pariz-Orleans.\nKaset omp en-dro àr an douar-patatez-mañ, en ur lenn ar pennad bet skrivet get an Ao. Chédeville, Doue d’e bardono, bet kelenner e Skol-Veur Roazhon. N’heller ket studial divroerezh ar Vretoned diàr an anvioù-lec’h, eme-eñ. Hag-eñ komz a soñj e genvreur Roblin : donet a rahe an anvioù-lec’h ar seurt get Bretonnière ag ar wrizienn geltiek «bart-» pe «bert-». Roet he deus honnañ «bertainière», bet testoniet get ar ster «gwern», pe «barte», bet testoniet get ar ster «koad taill leun a werneg». Dre c’hoari-gerioù eo e vehe bet lakaet ur stumm breizhek àr anvioù-lec’h ar seurt-se..\nEvit goût hag ec’h eus bet Bretoned en ul lec’h gwezh-arall gozh, emañ ret furchal en dielloù kozh da gavout anvioù tud, eme-eñ c’hoazh.\nNa Jean de la Bretonnière “dit Le Breton” neuze ? Dre c’hoari-gerioù moarvat, diàr anv e aotrouniezh, e oa lezanvet «Le Breton».\n22. C'hwevrer 2018 22. C'hwevrer 2018 yann a\n← Ne vez ket savet tier ar seurt-se ken\nPenaos emañ ho traoù get Macron? →


Marc'h Przewalski - Wikipedia\n2 Distro kezeg Przewalski en natur\nMarc'h Przewalski a vefe unan eus diaraogerien ar marc'h doñvaet. Koulskoude ne zeuas ket an den a-benn d'e zoñvaat biskoazh.\nKavet e voe e 1879 gant ar c'horonal ergerzhour rusat Nikolay Prjevalsky e Dzoungaria, er menezioù war lez Gouelec'h Gobi. A-raok an darvoud-se e soñje d'ar skiantourien e oa aet al loened-se da get, diouennet gant ar Vongoled abalamour da gaout kig.\nE 1881 e voe dibabet e anv skiantel gant I.S. Poliakov, mirdiour Mirdi loenoniezh Akademiezh skiantoù Sant-Petersbourg.\nGoude ar gavadenn e c'houlennas meur a zoo kavout un nebeud loened. Abalamour d'o gouezder e vije bet diskaret bagadoù a-bezh eus ar c'hezeg-se gant ar chaseourien evit tapout un nebeud loened hepken. Dre benn d'ar chase-se peurgetket ez eas ar spesad war rouesaat hag al loened gouez diwezhañ a voe spurmantet e Mongolia e 1969. Adalek ar mare-se e vez sellet ouzh ar spesad-se evel diouennet en natur.\nEr zooioù e voe miret ar spesad bev. Diskenn a rafe an holl gezeg Przewalski a-vremañ eus ur strollad 9 pe 12 gouenner a-douez an 31 loen tapet bev e diwezh an Eil Brezel Bed, a ziskenne o-unan eus an 13 gouenner tapet e 1900. Gwirheñvel eo e oa un hiron marc'h doñv en o zouez.\nWar-dro 1977 ne chome ken 300 loen bev er zooioù dre ar bed, neuze e voe savet raktresoù da eskemm gouennerien ha da greskiñ ar boblañs-se gant zooioù hag ensavadurioù, hag e deroù an XXIvet kantved} e konter war-dro 1 800 loen.\nDistro kezeg Przewalski en natur[kemmañ | kemmañ ar vammenn]\nSavet e voe raktresoù da gas ar spesad da Vongolia en-dro ha d'e lezel da vevañ en natur ; teir c'hefridi a voe sevenet 2010.\nAn « Ensavadur evit mirout ha gwareziñ kezeg Przewalski », bet krouet en Izelvroioù e 1977, a zegasas ar c'hezeg kentañ e Mongolia e 1992, e Park broadel Hustai. Lezet e voe 84 loen da vont en natur betek 2004. Al loened degaset da Vongolia zo bet kustumet ouzh an hin da gentañ e-pad pell e klozioù bras, a-raok bezañ lezet da vont da vat. E 2008 e oa 192 loen-kezeg e 24 harem.\nE Takhin Tal (Gobi B) ivez e voe lezet kezeg da vont en natur gant Strollad etrebroadel Takhi (ITG). Etre 1992 ha 2004, 90 marc'h bet ganet e zooioù a voe kaset da Vongolia. Tri marc'h-servij all a voe kaset eus Park broadel Hustai betek Takhin Tal e 2007. E 2008 e oa 111 loen-kezeg en o frankiz e nav strollad disheñvel er boblañs-se.\nAr gevredigezh c'hall Takh he deus aozet un trede esae goude he c'hrouidigezh e 1990. Loened hag a zeue eus zooioù disheñvel a voe lakaet en hanter frankiz e Lozère, er C'hausse Méjean, war ur bladenn gouestlet da zesevel deñved, da sevel ur bagad loened a zo anezhañ c'hoazh. Goude dek vloaz o prientiñ an distro d'ar vuhez ouez e voe kaset 22 ouenner gant berzh e 2004 hag e 2005 e Khomiin Tal, e-kichen Park broadel Khar Us Nuur.\nDa-heul ar raktresoù-se e oa e diwezh 2007 war-dro 330 loen-kezeg en o frankiz e Mongolia : 200 e Park broadel Hustai, 110 e gouelec'h Gobi, hag ouzhpenn 20 e Khomiin Tal (Mongolia ar c'hornôg).\nNeuz kezeg Przewalski a ziskouez perzhioù kentidik : ur penn bras o deus, daoulagad lec'hiet uhel ha n'eo ket war kostezioù ar penn e-giz ar c'hezeg all, diskouarn hir, araoget tev int, ur c'horf bras o deus gant ur roudenn deñval ha roudennoù all war an izili.\nBihan eo al loen, 1,20 metr e vent krennn, ha dezhañ ur sae rouan atav ha penn an izili teñval ; sklaer eo penn ar fri, gant reun teñval. Ar moue a gresk sonn hag a vuz bep bloaz, n'eus kuchad ebet.\nN'haller ket reoliñ kezeg Przewalski, n'haller ket o embreger na pignat warno. Bevañ a reont diwar boued dister-kenañ ha gallout a reont gouzañv ar brasañ tommder ha yenijenn.\nTennañ a ra marc'h Przewalski da varc'h Riwoché, bet kavet e 1995 gant an ergerzhour ha skrivagner Michel Peissel e rannvro ar C'ham e Tibet.\nRoudenn arouezius a weler alies evel ur sin kerentiezh genetek tost da gezeg ar Ragistor\nGenetik[kemmañ | kemmañ ar vammenn]\nDisheñvel a-walc'h eo kezeg Przewalski diouzh ar c'hezeg doñv rak 66 kromozom o deus ha n'eo ket 64.\nAn enklaskoù diwar-benn TDN ar mitokondri o deus diskouezet n'eo ket kezeg Przewalski hendadoù ar c'hezeg doñv a-vremañ. Koulskoude, ar studiadennoù diwar-benn ar c'hemmoù etre glad genetek kezeg Przewalski ha hini ar c'hezeg doñv o deus diskouezet nebeut a gemm etrezo.\nN'eus nemet peder allelenn dezhe pevar loci merkerioù serom disheñvel a oa anavezet evel merkerioù dibar da gezeg Przewalski. Ar pep brasañ eus adstummoù protein ar gwad a gaved e gwad an daou spesad kezeg, ha zoken al lodenn eus an TDN anavezet evit ar bronneged da ziorroen ar buanañ (lodenn an TDN mitokondriek kontrollerezh), ne ziskouez ket kalz a gemmoù a-bouez etre an daou spesad. Sklaer eo eta ez eo kar kezeg Przewalski d'ar c'hezeg doñv.\nMarteze e tiskenn an daou spesad eus un hendad boutin. Kezeg Przewalski zo bev hiziv an deiz avat, n'int ket hendadoù ar c'hezeg doñv.\nEquus caballus przewalskii, Poliakov, 1881.\nEquus ferus ssp. przewalskii, Poliakov, 1881.\nSally Zalewski, Le cheval de Przewalski, Buchet-Chastel, 2018 (ISBN 978-2-283-03131-5)\n↑ Hervez Zimmermann, W. 1997. Das Erhaltungszuchtprogramm Przewalskipferd, eine 10-jährige Zusammenarbeit in Europa, pp. 189–200 e : Populationsgenetik im Artenschutz (A. Schreiber and J. Lehmann)\n↑ 3,0 3,1 ha3,2 The Foundation for the Preservation and Protection of the Przewalski Horse – The history of the Przewalski horse.\n↑ The Foundation for the Preservation and Protection of the Przewalski Horse – Back to the wild\nAdtapet diwar « https://br.wikipedia.org/w/index.php?title=Marc%27h_Przewalski&oldid=1993618 »\nKemmoù diwezhañ degaset d'ar bajenn-mañ d'an 16 Mae 2022, da 16:17.


Naontegved sizunvez war ar bloaz - Diocèse de Quimper\n— « Dén laosk en da feiz, perag ez-peus bet douetañs ? »\nLun 10 a viz Eost\nSant Laorañs, diagon ha merzer\nMz 18, 1-5.10.12-14\n1 Tostaad a reas an diskibien ouz Jezuz, hag e lavarjont dezañ :\n— « Piou ’ta eo ar brasa e Rouantèlèz Doue ? »\n2 Neuze, e halvas Jezuz eur bugelig ; lakaad a reas anezañ dirazo, 3 hag e tiskêrias :\n— « E gwirionez, e lavaran deoh : ma ne jeñchit ket evid dond da veza heñvel ouz ar vugale, ne ’z eot ket e Rouantèlèz Doue. 4 Med an hini en em lakaio izel evel ar bugel-mañ, hennez eo ar brasa e Rouantèlèz Doue. 5 Hag an hini a zigemer, em ano, eur bugel evel hemañ, a zigemer ahanon me va-unan.\n10 « Diwallit da zisprizoud hini e-béd euz ar re vihan-mañ, rag, lavared a ran deoh : ema o êlez en Neñvou o daoulagad o para dalhmad war va Zad hag a zo en Neñvou ».\n12 « Petra a zoñjit euz kement-mañ ? M’e-neus eun dén kant dañvadez, ha ma teu unan anezo da zianka, daoust ha ne laosko ket an naonteg-ha-pevar-ugent all war ar menez, evid mond war glask an hini a zo dianket ?\n13 « Ha ma teu a-benn da gaoud anezi en-dro, e gwirionez, e lavaran deoh : muioh a joa e-neus diwar-benn honnez, eged diwar-benn an naonteg-ha-pevar-ugent ha n’int ket bet dianket.\n14 « Evel-se, ne fell ket d’ho Tad a zo en Neñv e vefe kollet hini e-béd euz ar re vihan-mañ.\nMz 18, 15-20\n15 « Ma teu da vreur dit da vankoud en da geñver, kee da rebech dezañ, etrezoh ho taou, te hag eñ hepkén. Ma selaou ahanout, ez-po gounezet da vreur. 16 Ma ne zelaou ket ahanout, kemer c’hoaz ganit eun dén all pe zaou, evid ma vo reñket an afer, war lavar daou pe dri dést.\n17 « Ma ne fell ket dezañ selaou anezo, lavar ze d’an Iliz, ha ma ne fell ket dezañ selaou an Iliz kennebeud, ra vo evidout evel eur payan hag eur publikan.\n18 « E gwirionez, e lavaran deoh : kement ho-po liammet war an douar, a vo liammet en Neñv, ha kement ho-po diliammet war an douar, a vo diliammet en Neñv.\n19 « E gwirionez, e lavaran deoh adarre : ma teu da zaou ahanoh war an douar en em gleved evid goulenn eun dra bennag, e vezo roet dezo gand va Zad a zo en Neñvou. 20 Rag pa vez daou pe dri bodet em ano, e vezan eno ganto ».\nSadorn 15 a viz Eost


C'hoariva ar yaouankiz | Kuzul ar Brezhoneg\nC'hoariva ar yaouankiz\nC'hoarigan e daouzek arvest\nAristoteles eo a ouie displegañ e 335 kent J.K., en e Perì Poiêtikês, penaos « Hep tamm greunenn follentez ebet, n'eus ket a bennoberour ». Petra eta a oa deuet dre soñjezon Lucien Loarer pa grogas, war-dro an hañv 1932, da sevel ur ganaouenn ha d'he skrivañ war baper? Hep mar ebet ne ouie ket d'an ampoent en defe skrivet diwarni, ha dindan « berr amzer », ur pezh-c'hoariva klok ha poellek.\nUr pezh c'hoarigan anezhañ da-vat, pa lavarin mat, o vezañ leun e skrid a ganaouennoù, savet-holl gantañ, evel evit reiñ lusk da goulzioù-amzer e skridoù. Tro-ha-tro kaner, sonaozer, barzh, livour, beajour, gwaz, kantreer awenet, tad ha me 'oar, a dra sur e oa Lucien Loarer un den nerzhus kar-e-vro.\nSed aze ar pezh a c'houlakaer diwarnañ en ul lenn C’hoariva ar Yaouankiz. Bevet e vo en oberenn-mañ, leurennet anezhi, buhez pemdez tudennoù trowardroioù bro gaer Bro-Dreger a-hed o levenez pe o gwalleur, dre o farsadennoù pe o gwerzioù divoutin. Diwallit mat tudoù, diwar vesk an heol hag ar glav e teuio war-wel, dre ho lenn ouzh al levr-mañ, ur ganevedenn a yaouankiz.


Tiriodh - Wikipedia\nBae Baile a' Phuill, en enez Tiriodh, gant ar machair dirazañ.\nTiriodh (distagadur LFE: [ˈtʲʰiɾʲəɣ]; Tiree e saozneg), a zo unan eus an Inizi Gall e gwalarn Bro-Skos. Emañ an enezenn er mervent da enez Colla, ha war-dro 800 den a zo o vevañ enni.\nTalvezout a ra an anv Tir Iodh e gouezeleg kement ha "douar an ed". Sgairinis eo ar gêriadenn vrasañ en enez. Gant bigi treizh e c'haller dont eus enez Colla, pe eus an t-Òban war an douar bras. Un aerborzh bihan a zo ivez. E 2001 e oa 48,6% eus an enezourien a ouie gouezeleg.\nAdtapet diwar « https://br.wikipedia.org/w/index.php?title=Tiriodh&oldid=1658892 »\nKemmoù diwezhañ degaset d'ar bajenn-mañ d'an 26 Eos 2015, da 15:33.


« Diskoulm ebet » evit skolioù Diwan\nAccueil / Lec'h / Breizh / « Diskoulm ebet » evit Diwan\nNil CAOUISSIN 2 September 2017\n« N’eus diskoulm ebet c’hoazh ». Setu ar pezh he deus lavaret prezidantez Diwan e-kerzh ar vanifestadeg dirak prefeti Naoned, d’ar Sadorn 2 a viz Gwengolo. Lakaet eo bet diaes rouedad Diwan gant diviz trumm ar gouarnamant chom a-sav gant ar « c’hevratoù skoazellet », a vez implijet stank er c’hevredigezhioù hag er strollegezhioù. Abalamour d’an enkadenn-se e oa bodet tro-dro 1200 den dirak prefeti Kemper hiziv, ha tro-dro 300 dirak hini Naoned.\nO paouez eskemm gant François De Rugy, Naonedad ha prezidant Breujoù broadel Bro-C’hall, e oa prezidantez Diwan p’he doa kemeret ar gaoz dirak prefeti Naoned. Prometet en deus François De Rugy skrivañ d’ar prefed, hag embann n’emañ ket a-du gant choazoù ar gouarnamant e-keñver ar c’hevratoù skoazellet. Komzoù brav, met ne weler ket evit c’hoazh penaos e c’hallfe cheñch penn d’ar vazh. Meur a skol a c’hallfe chom serret en distro-skol. A-verr dermen emañ en arvar rouedad Diwan da vont war-gil, daoust d’an niver brasoc’h-brasañ a dud a vefe laouen oc’h enskrivañ o bugale en ur skol vrezhonek.\nGant ar mod da arc’hantaouiñ Diwan emañ an dalc’h. An holl a oar n’eo ket un diskoulm war hir dermen ober un implij stank eus ar c’hevratoù skoazellet. Met penaos ober o c’houzout e chom Diwan ur rouedad skolioù digoust ? Forzh peseurt diskoulm a vefe kavet evit saveteiñ ar skolioù a-verr dermen, ret mat e vo komz adarre eus ur statud publik. Dont da vezañ ur rann eus an Deskadurezh Stad a vefe dañjerus moarvat. Met perak ne vefe ket klasket mont gant un hent nevez, o krouiñ ur statud publik rannvroel evit an deskadurezh vrezhonek dre soubidigezh, a vefe meret dre un emglev etre rannvro Breizh ha kevredigezh tud ar vugale ?\nDa c’hortoz avat eo dav kenderc’hel gant ar stourm evit ma ne vo serret skol ebet, hag evit ma c’hallo an holl, implijidi ha bugale, labourat en ur mod dereat.\nShare the post "« Diskoulm ebet » evit Diwan"


Darius Iañ - Wikipedia\nDarius Iañ († -486; en henberseg Dārayawuš, en henc'hresianeg Δαρεῖος / Dareios), anvet Darius Veur ivez, a oa ur roue bras eus impalaeriezh Persia. Diskenn a ra eus tierniezh an Ac'haemenided.\nGanet eo bet Darius war-dro -550. Mab e oa da Histaspes, ha mab-bihan da Arsames. En e enskrivadur, e Behistoun, e lavar Darius e tiskenn war-eeun diouzh Akemenes. Koulskoude ez eo gwirheñvel n'en deus ket roet ar skourr-se a roueed en e raok.\nGraet e oa "douger kargas" Kirus II ha "douger goaf" Kambise II e-pad aloubadenn Bro-Egipt. Dimeziñ a reas da unan eus merc'hed Gobrias hag a roas tri bugel dezhañ, en o zouez : Artobarzanes ar breur henañ, hag Ariabignes.\n1 Darius a gemer ar galloud\n2 Brezelioù en Europa\nDarius a gemer ar galloud[kemmañ | kemmañ ar vammenn]\nDarius war ul lestr gresian eus an Henamzer\nAet e oa droug er vrientinien abalamour da ren Bardia kement ha ken bihan ma tivizas ar jeneral Otanes diskar anezhañ un nebeud mizioù hepken goude e gurunidigezh e 522 kent J.-K.. Bodañ a reas pemp irienner all, en o zouez Gobrias a c'houlennas skoazell digant e vreur-kaer Darius.\nHervez Herodotos e vije bet aozet an taol-Stad gant ur bagadig iriennerien a vije en em silet er palez evit muntrañ Bardia en e wele. En enskrivadur Behistoun avat e tisklêr Darius e oa "penn un armead Persed ha Meded". Kement-se a laka da soñjal e vije bet diskaret galloud Bardia goude emgannoù gant arme an emsavidi.\nimpalariezh akemenidat e barr he ment\nSkrivañ a ra Herodotos (III, 80-83) e vije bet breud evit gouzout peseurt renad kaout ur wezh erru e penn an impalaeriezh : an isonomiezh, an oligarkiezh pe ar vonarkiezh hag e oa a-du Darius gant an hini diwezhañ. Hañval eo avat ez eo kentoc'h mennozhioù pe breudoù a oa gant ar C'hresianed d'ar mare-se diwar-benn ar gwellañ renad da choaz. Hervez Herodotos (III, 86-87), ur wezh choazet ar vonarkiezh hag evel ma ne oa hêr eeun ebet en em vodas an iriennerien da vintin hag e tivizjont e vefe roue an hini kentañ a c'hwirinje e varc'h da vare ar sav-heol. Paotr-kezeg Darius en dije lakaet e varc'h da glevet c'hwezh ur gazeg, ar pezh a lakas anezhañ da c'hwirinat. Da grediñ zo kentoc'h e oa Darius a oa lec'hiet ar gwellañ evit dont da vezañ roue, ur wezh en em dennet Otanes diouzh ar gevezerezh. A-hervez e vije bet goulennet outañ adsevel ar vonarkiezh persat gant Kambises.\nHervez ar c'hiz e timeze ar rouanez nevez gant gwragez o diagentad. Eureudiñ a reas Darius gant div verc'h Kirus II : Atosa, intañvez Kambises II ha Bardia, Artistone, unan eus merc'hed-bihan Parmis, ha Faidime, intañvez Bardia ha merc'h Otanes. Diwezhatoc'h e eureudas Fratagoune, merc'h e vreur Artanes.\nBrezelioù en Europa[kemmañ | kemmañ ar vammenn]\nSkited o kejañ gant Darius, livadur gant Franciszek Smuglewicz, 1785\nWar-dro 512 kent J.K. e krogas Darius ur brezel a-enep ar Skited. Treuzet e voe ar Bosforos gant un arme vras. aloubiñ a reas reter Trakia dre nerzh tra ma suje Makedonia a-youl. Goude se e treuzas an Danav. Pal an ergerzhadenn vrezel-mañ a oa, moarvat, tagañ ar meuriadoù kantreat dre dreñv ha peoc'haat harzoù norz an impalaeriezh persat e-giz-se. Met diazezet e oa ar raktres war un anaoudegezh fall eus geografiezh al lodenn-mañ eus ar bed. Krediñ a rae ar Bersed, evel Aleksandr Veur hag ar Vakedoniaiz diwezhatoc'h, e oa tost ar "C'haucasus Indicus" ha glannoù ar Mor Du. Un ergerzhadenn savet war un hevelep diazez a oa da vezañ ur c'hwitadenn. Goude un nebeud sizhunvezhioù e stepennoù Ukrania e rankas Darius mont war e c'hiz. Diaes a-walc'h e krediñ lod eus an danevell roet gant Herodotos. Disklêriañ a ra da skouer e vije bet tizhet ar Volga gant arme ar roue. Diouzh an tu all eo bet distrujet an enskrivadenn ma oa danevellet an ergerzhadenn hervez Darius, e Behistun, ha ne chom nemet un nebeud gerioù anezhi. Ne anaveomp ket kalz a dra diwar he fenn eta.\nD'ar mare-se e oa kreñv-kenañ al liammoù etre ar c'heodedoù etre an daou du eus an Enezvor, poblet holl gant Gresianed. Pa'n em savas Ionia a-enep ar Bersed e voe kaset sikour dezhe gant Aten hag Eretria. Ur wezh mouget an emsavadeg e tivizaz ar Bersed kastizañ Aten evit ar skoazell o doa kaset. C'hwitañ a reas ar c'hentañ bagad renet gant Mardonios, distrujet gant ur barrad amzer e-kichenn ar menez Atos e 492 kent J.K.. An arme kaset da Aten dindan renerezh Datis e 490 a voe kannet en emgann Marathon. Kent m'en dije graet Darius e bourchasoù evit kas un trede arme en em savas Egipt en e enep e 486 kent JK. Bloaz war-lerc'h ez ae ar roue da anaon, e miz Here 485 moarvat, goude ur ren a oa padet 36 vloaz.\n↑ Anv a veze graet da vare an henamzer eus an Hindou Kouch\nAdtapet diwar « https://br.wikipedia.org/w/index.php?title=Darius_Iañ&oldid=1878725 »\nKemmoù diwezhañ degaset d'ar bajenn-mañ d'an 14 Mez 2020, da 07:06.


Chimpanze - Wikipedia\n(Adkaset eus Pan (genad))\nGenad : Pan (genad)\nAr chimpanze a zo ur marmouz rummataet e-touez an Hominidae. Lakaet e vez ivez e-touez ar marmouzed meur met an droienn-mañ n’eo ket un doare skiantel da welet an traoù pa ne zegouezh ket gant ar rummatadur klasel.\nDaou spesad chimpanze a zo:\nAr chimpanze korr, pe bonobo (Pan paniscus) a vev e Su Boukl ar C'hongo e Republik Demokratel Kongo\nAr chimpanze boutin (Pan troglodytes), gant pevar isspesad diouzh o lec'h bevañ :\nPan troglodytes troglodytes , Chimpanze ar c'hreiz a vev en Afrika ar C'hreiz etre reter stêr Kongo hag ar Meurvor Atlantel e Kameroun, Republik Demokratel Kongo , Republik Kongo , Republik Kreizafrika , Ginea ar C'heheder.\nPan troglodytes schweinfurthii , Chimpanze ar reter a vev en Afrika ar C'hreiz hag e Afrika ar Reter e Norzh Stêr Kongo hag e reter stêr Ubangi e Republik Demokratel Kongo , Republik Kreizafrika , Soudan ar Su , Ouganda , Rwanda , Burundi , Tanzania.\nPan troglodytes ellioti = Pan troglodytes vellerosus , Chimpanze takad Nigeria Kameroun a vev en Afrika ar C'hreiz e Norzh stêr Sanaga e Kameroun ha Nigeria.\nPan troglodytes verus , Chimpanze ar c'hornaoueg a vev en Afrika ar C'hornaoueg e Ginea , Senegal , Mali , Liberia , Sierra Leone , Aod an Olifant , Ghana hag e Burkina Faso. \nE-touez ar marmouzien meur eo ar chimpanzeed ar re dostañ eus an den: an disparti a vefe c'hoarvezet tro 4,5 milion a vloavezhioù zo.\nKariotip[kemmañ | kemmañ ar vammenn]\nEvel ar gorilhed hag an orangoutaned o deus ar chimpanzeed 48 kromozom. Disheñvel eo o c'hariotip eta diouzh hini an dud (46 kromozom).\nEmañ ar bonoboed o chom er su d'ar stêr Kongo. Ledanoc'h eo lec'h-bevañ ar chimpanzeed boutin, eus Senegal betek Tanzania.\nTiriad ar chimpanzeed\n↑ (en) «The bonobo genome compared with the chimpanzee and human genomes» , Pennad kazetenn Nature 11128 eus ar 13/06/2012 , a zispleg liammoù genetikel etre Mab-den, ar Bonobo hag ar Chimpanze , ISSN: 0028-0836 , , bet lennet d'an 21/01/2014\nAdtapet diwar « https://br.wikipedia.org/w/index.php?title=Chimpanze&oldid=1847299 »\nKemmoù diwezhañ degaset d'ar bajenn-mañ d'an 23 Gwe 2019, da 18:42.


Pascal Pavageau a gemero plas Jean-Claude Mailly © Maxppp - Arnaud Journois\nDiffusion du lundi 23 avril 2018 Durée : 11min\nKomzet e oa bet ganeomp diwar-benn an eured evit an holl. Klasket hon oa gouzout ma oa laouen izili Fo da c'houzout ez ae kuit Jean-Claude Mailly deus e bost a sekretour meur. Roet e oa bet ar gomz ivez d'un dilennad deus ospital Brest aet skuizh gant an diouer a yalc'hadoù.\nEured evit an holl : "degemeret omp gwelloc'h bremañ"\nVotet e oa bet al lezenn diwar-benn an Eured evit an holl zo pemp bloaz zo, d'an 23 a viz Ebrel 2013. Trouz n'oa graet al lezenn-se e Bro Frañs. Manifestadegoù meur a oa bet gant tud a-save a-enep ha gant lod all a save a-du gant al lezenn-se. Brav e oa an trec'h-mañ eme Fañch Vignault, prezidant ar gevredigezh "Divers genres".\nPascal Pavageau : penn nevez FO\nDalc'het e vez ar sizhun mañ kongrez meur ar sindikad FO. Laosket e vo e garg gant Jean Claude Mailly. Abaoe 14 bloaz emañ e penn trede sindikad bro frañs. Ret e vo d'ar sekretour meur nevez bezañ pennek ha "derc'hel penn ouzh ar gouarnamant" eme Per-Vari Kerloc'h, ezel deus Force Ouvrière ha bet sekretour evit rann ar PTT e Penn ar Bed.\nKrennet e vez betek re ar yalc'hadoù evit an ospitalioù publik hervez ar CGT\nGalvet en oa ar CGT da vanifestiñ c'hoazh e Montroulez ha Brest. E penn a-raok ar vanifestadeg e Brest e oa labourerien ar servijoù evit an operasionoù. Goulennet e vo diganto labourat 10 eurvezh ouzh renk gant ar renerezh. Re zo re eme Gweltaz Desmousseaux, dilennad CGT er Gazeg Wenn.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/351 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/351\nI. CORINTIED, XVI.\nesperans da c’hallout ober eun dra-benag a vad ; mes kalz a enebourien a zo.\n(10) Mar deu Timoteus, likit evez ma vezo heb aoun en ho touez, rag labourat a ra da oeuvr an Aotrou, kerkoulz ha me va-unan. (11) Rag-se diwallit ne deufe den d’hen disprija, hag ambrougit anezhan en peoc’h, evit ma teuio beteg enoun, rag ouz he c’hortoz emoun gant ar breudeur. (12) Evit ar pez a zell Apollos, hor breur, hen pedet em euz stard da vond d’ho kavout gant ar breudeur ; mes n’eo ket bet fellet dezhan mond breman ; mes mond a raio pa gavo an occasion.\n(13) Beillit, choumit ferm er feiz, en em gomportit evel tud, creskit en nerz ; (14) grit kement a reot gant karantez.\n(15) Breudeur, anaoud a rit famil Stephanas, ha gouzoud a rit penaos ez int ar c’henta-frouez euz an Akaia, hag ez int en em roet ho-unan da zervich ar Zent, (16) ho pidi a ran d’en em zoumeti d’ar seurt tud-se, ha da gement hini a labour hag a gemer poan assambles ganeomp. (17) Joa em euz ma’z eo deuet Stephanas, ha Fortunatus, hag Akaikus, rag dalc’het ho deuz ho plas, pa ne oac’h ket aman ; (18) rag krenveet ho deuz va spered hag hoc’h hini-c’houi. Bezit eta leun a respet evit ar seurt tud-se.\n(19) Ilizou an Azi a zalud ac’hanoc’h. Akilas ha Friscilla, gant an Iliz a zo en ho zi, a zalud kalz ac’hanoc’h en Aotrou. (20) An holl breudeur a zalud ac’hanoc’h. En em zaludit an eil egile dre eur pok santel.\n(21) Me, Paol, a zalud ac’hanoc’h gant va dorn va-unan. (22) Mar d’euz unan-benag ha na gar ket hon Aotrou Jesus-Christ, ra vez oanathem, Maranatha ! (Erru eo an Aotrou.) (23) Gras hon Aotrou Jesus-Christ ra vezo ganeoc’h. (24) Va c’harantez a zo ganeoc’h holl en Jesus-Christ ! Amen.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/351&oldid=125473 »


Ur strategiezh war 4 lodenn\nDeskiñ d'An Oadourien\n6 plasenn Gwirioù Mab-Den\n09 51 82 37 29 degemer@dao.bzh\nWar zu ur gevredigezh divyezhek\nDAO e berr gomzoù\nYezherien deuet d’o oad\nAr c'hentelioù brezhoneg\nAr stajoù berr\nHo kwirioù da vezañ stummet\nAn hentennoù deskiñ\nBank poelladennoù brezhoneg\nEn em briziañ\nDifaziadennoù ar priziadennoù\nStummadur "Kelenn ar c'homz"\nNEVEZ ! DaoDaf'\nAr c'hinnigoù labour\nUr stragegiezh war 4 lodenn\n1 - Kreñvaat frammañ hentenn ar c’helenn d’an dud deuet\nMa rank ur strategiezh e giz-se bezañ douget en un doare fraezh ha sklaer eo ret ivez kaout evit al lodenn war ar c'helenn ur framm a vo e penn an traoù, ha d’ar frammmañ bezañ anavezet e berzh.\nHentad ar c’helenn brezhoneg d’an dud deuet en deus gant Deskin d'An Oadourien (DAO) ul lec’h a-stroll ha derc’houezus evit labourat. Kavet e vez an derc’houezusted-mañ er c’hinnig strategiezh diorren-mañ , met ivez er pennaennoù embannet gant ar gengevredigezh DAO, dreist holl.\nMont war zu ur mod-ober labelizet, harpet dija war diazezoù ur garta, micherelaat, implij portfolio europat ar yezhoù...\nUr c’hinnig frammet\nOber a-seurt ma vo ur c’hinnig kentelioù-stummadurioù war Breizh a-bezh ha ma c’hello an holl re a ginnigo ur oberenn stummañ kaout ur mont-en-dro yac’h da geñver an arc’hant.\nSkoazell d’ar c’hevredigezhioù\nEn em aozañ dre diriadoù, evit bezañ gouest da skoazellañ ar c’hevredigezhioù lec’hel a gas ar c'hentelioù sizhuniek gant kelennerien a-youl vat (kelennerien, ostilhoù, micherelaat,...)\nNos actions et outils\nDAO propose sur son site internet des exercices aux apprenants et les informations concernant les différentes formules d'apprentissage de la langue.\nTous les ans, nous élaborons des évaluations de fin d'année pour les premiers niveaux de cours de breton.\nLa fédération élabore des supports d'infor-mation et de promotion de l'enseignement à destination du grand public.\nNous mettons également du matériel pédagogique à la disposition des enseignants par le biais de DAOdaf', une valise pédagogique numérique, financée avec à l'aide de la Redadeg 2014.\nDes associations labellisées\nUn label est attribué aux associations qui respectent la charte des cours de breton. Ce label garantit une qualité au niveau de l'en-seignement proposé par les associations membres de DAO.\nDAO est organisatrice du Kwiz en langue bretonne.\n2 - Stummañ ar stummerien da zont\nA bouez-ruz eo al lodenn-mañ en hor strategiezh\nKreñvaat ar rouedad stummerien\nAr pal stummañ 5000 yezher bep bloaz ac’hann da 15 vloaz ne c’hell ket bezañ tizhet gant an niver a stummerien a zo bremañ er rouedad, dav e vo tuta ha stummañ eta.\nUr sell ledan ha poellek eus ar yezh\n"Stummadur ar stummerien" a zegaso d’ar rouedad ur sell ledanoc’h ha poellekoc’h eus ar yezh, eus ur gevredigezh divyezhek d’an hentad a-bezh.\nAr youl hon eus da sevel ur gwir stummadur stummer-ez brezhoneg d'an dud deuet, o kenlabourat gant Skol-Veur Roazhon II hag ar c’hreizennoù stummañ a zo anezho c'hoazh. Ar pal hon eus da ginnig ur stummadur a gaso d’un diplom, a c’hello bezañ un opsion eus an aotregezh micherel FCIS (Formateur-conseil indépendant ou salarié) kinniget gant Skol Veur Roazhon. Dav vo en dazont lakaat da daveeniñ ar vicher « stummer war ar brezhoneg d’an oadourien ».\nDiazezet e vo ar stummadur war 2 varregezh :\nDonaat mestroni ar yezh\nDonaat mestroni ar yezh, al lodenn-mañ o vezañ fiziet e stummerien ar c’hreizennoù- stummañ ezel eus DAO.\nPedagogiezh ar stummañ oadourien\nAr stummadur pedagogel d’ar vicher stummer d’an oadourien, harpet war ar pezh a vez kinniget gant ar Skol-Veur.\n9 miz e pado ar stummadur-mañ evit tud tizhet ganto al live B2 da vihanañ da vare an tuta kentañ.\n400 kelenner vo dav kaout a-benn 15 vloaz evit gellet stummañ 5000 yezher ar bloaz.\n320 stummer nevez da stummañ da lâret eo 22 stajiad ar bloaz. Ar stajidi-mañ a c’hello dont eus ar stummadurioù hir kinniget gant hor rouedad pe eus an dud heuliet ganto o maread skol en un hentad divyezhek pe Diwan.\n80 stummer a-vicher a zo dija war al labour, d’ar re-mañ e vo dav kinnig kreñvaat o barregezhioù ivez.\nBrasjedet hon eus koust ar stummadur-mañ da 4300€/stajiad er bloavezh 15 (3750€ ar bloavezh gentañ).\nDav e vo arc’hantaouiñ ar c’houst-mañ hogozik en un doare hiniennel met en ur stern marc’hataet etre ar Rannvro, ar Stad, an OPCAoù (evit ar stajidi e stummadur dibaouez, CIF...)\nAr stignadoù Skoazell ha Desk a c'hello bezañ ledanaet a-benn desachañ tud war zu ar vicher stummer brezhoneg d'an dud deuet. Ar memes reolennoù a Skoazell ha Desk Kelenn, Desk babigoù a c'hello bezañ lakaet da ac'hantaouiñ stummadur an danvez stummerien. Koust a rafe ar skoazelloù-mañ 235. 000€ er bloavezh 15 ha 3,3 milion en holl war 15 bloaz.\n3 - Lakaat ar pouez war ar stummadurioù hir\nWar ar stummadurioù hir e fell da rouedad DAO lakaat ar pouez er strategiezhmañ.\nKinniget e vez ar stummadurioù-se c'hoazh gant kreizennoù stummañ ezel eus DAO.\nKas a reont an dud da vestroniañ ar yezh koulz dre gomz ha dre skrid en ur ober 1200 eurvezh war 9 miz.\nWar pal a 5000 den stummet bep bloaz ac’hann da 15 vloaz e vefe 4500 den stummet dre an hentenn-mañ.\nDont a-benn da stummañ 4500 den ar bloaz dre ar stummadurioù hir a dalvez :\n• Ur c’hresk etre 15 % hag 20 % bep bloaz\n• Ur c’houst brasjedet a 31,5 milion a euroioù er bloavezh 15\n3 abeg pennañ d’an dibab-mañ :\nAr skiant-prenet a ziskouez eo an hentenn-mañ an hini efedusañ da gelenn ar yezh\nUn hentenn a bloij d’an deskidi\nKlotañ a reont gant ezhommoù ha redioù an dud da geñver an amzer e c’hellont gouestlañ da zeskiñ ar yezh\nUr padelezh da aesaat an arc’hanterezh\nMeur a zoare a vez da arc’hantouiñ anezho hervez statud an dud (Rannvro pe Pol Implij evit an dud dilabour, OPCA….).\nMa vo anv amañ eus diorren ar stummadurioù hir hag an hentenn Pevarlamm, ez eo anat deomp e rank ar c'hentelioù sizhuniek hag ar stajoù kenderc'hel da vont, rak amañ e vez graet ar c'hammedoù kentañ gant kalz a dud ha chom a reont ul lodenn pouezus tre eus ar c'hinnig deskiñ brezhoneg d'an oadourien en holl tiriadoù.\n4 - Ledanaat ar c’hinnig : ar stummadurioù Pevarlamm\nOuzhpenn d’ar stummadurioù hir, e fell da rouedad DAO diorren an hentennoù Pevarlamm. Ar formulenn-mañ a c’hell bezañ un diskoulm evit an dud ne c’hellont ket mont war ur stummadur 6 pe 9 miz.\nGant ar c’hoant ledannat ar c’hinnig e fell deomp diorren an hentennoù Pevarlamm. Evit respont da ezhommoù disheñvel, ha/pe da c’hoantoù pe barregezhioù hinienneloc'h.\nDaoust d’an niver a dud stummet bep bloaz (500) er bloavezh 15, bezañ izel awalc’h, talvezout a ra memestra da gaout 2200 den enskrivet war ar 4 bloaz a ra ar c’hursus.\nKinniget e vez dija ar c’hursus-mañ gant izili ‘zo eus DAO, gant stummerien avicher.\nDiazezet eo ar stummadur war 3 eurvezh ar sizhun, 5 devezh hag ur sizhunvezh staj, da lâret eo 160 eurvezh ar bloaz, war 4 bloaz.\nDre ma n’eo ket ken pounner aozadur ar c’hursus Pevarlamm, e c’hello muioc’h a izili eus DAO kemer perzh er strategiezh diorren. E giz-se e vo ur c’hinnig klokoc’h ivez da geñver an tiriadoù.\nWar ar 5000 yezher nevez stummet bep bloaz a-benn 15 vloaz e vefe eta 500 a zeufe eus an hentenn Pevar lamm.\nKresk an niver a zeskidi betek stummañ 500 den er bloavezh 15 a zegaso ur c’houst brasjedet a 3,6 milion a euroioù er pempzekvet bloavezh evit 2240 stajiad war pevar bloavezh ar c’hursus.\nAr c’houst-mañ vo da vezañ kemeret e-karg gant an deskidi evit ul lodenn, gant ar strollegezhioù lec’hel hag ar Stad evit ul lodenn all.\nPerzh Kuzul Rannvro Breizh a c’hellfe bezañ da skouer 100€ dre zeskad ha dre bloavezh evel ma vez graet gant Departamant Penn Ar Bed. Gant ar perzh-mañ e savfe ar c’houst dre vras da 255.000€ ar bloaz evit ur sammad a 1,8 milion € war 15 bloaz.\nGrit un dro war lec'hiennoù hor gevelerien\nDeskiñ d'An Oadourien.. 6 plasenn Gwirioù Mab-Den - Ti ar Vro - 29270 KARAEZ - 09 51 82 37 29.


Le Télégramme - Spered ar vro - Goulenn ar miz. Peseurt plas evit ar brezhoneg er mediaoù ?\nGoulenn ar miz. Peseurt plas evit ar brezhoneg er mediaoù ?\nPublié le 02 novembre 2017 Modifié le 02 novembre 2017 à 11h53\nStefan Moal zo kelenne ha klaske e skol-veur Roazhon 2\nStefan Moal zo kelenner e skol-veur Roazhon 2. Studiet en doa plas ar brezhoneg en tele hag er radio ha keñveriet gant yezhoù all en Europa.\nCheñchet eo bet kalz an tele abaoe ar bloavezhioù 2000 ?\nStefan Moal : Graet em eus va zezenn e 2004. D'ar c'houlz-se e oa TV Breizh o paouez mervel. E-pad tri bloaz he doa skignet ar chadenn 17 eurvezh e brezhoneg bep sizhun ! Goude marv TV Breizh ez eus bet roet lañs neuze d'ur web-TV, BrezhoweB, gant Lionel Buannic. En ur mod, e oa ar wirionez gantañ. N'eus nemet un dra : bremañ emaomp gant daou dele. Unan a vez sellet outañ muioc'h gant ar re gozh hag egile muioc'h gant ar re yaouank. Un druez eo, peogwir e c'hellfe brezhoneg ar re gozh pinvidikaat hini ar re yaouank, ha deus an tu all, ar re gozh a c'hellfe gwelet pegen buhezek eo buhez sevenadurel o yezh gant ar re yaouank. Ur cheñchamant bras zo bet ivez nevez zo : pouez nevez an teleoù lec'hel. Bremañ, kazi kement tra vez savet e brezhoneg a vez kenbroduet. Setu e vez un tamm mat aesoc'h kaout arc'hant.\nAr faltazi e brezhoneg zo ivez o tiwanañ ?\nE broioù all e veze savet filmoù-faltazi abaoe pell. Setu, evel just e oa moaien da ober ! Filmoù zo o tont ?maez, heuliadoù evel « Fin ar bed » . Unan bennak a lavare : « trist an traoù pa ranker difenn ur yezh ha n'eo ket krouiñ ganti » : amañ 'z eus krouidigezh, ur c'hultur bev o tont war-wel.\nAr mod da sellet ouzh an tele zo cheñchet ivez ?\nYa, eurioù n' eus ket mui, da skouer : bez e c'heller sellet deus kazi kement tra da forzh pet eur. Ar mod da sellet deus an tele zo cheñchet mat. Bruzhunet eo ar arvesterien, pep hini a za da welet pezh a gar. Ar c'hleweledva zo cheñchet e pep lec'h er bed. Piv oar pegeit amzer c'hoazh e pado an tele ?\nHag er radio neuze ?\nAr radio e brezhoneg zo deuet a-benn da gavout ur plas dereat. Kresket eo kalz ar radioioù kevredigezhel brezhonek. Hervezon e reont ur gwir labour servij publik. Gant ur wir rouedad, e teu a-benn Arvorig FM, Radio Kerne, Radio Bro Gwened ha Radio Kreiz Breizh da gaout programoù pinvidik, gant eskemmoù etre ar rummadoù ha gant ar rannyezhoù ivez. France Bleu Breizh Izel zo trapet etre daou, evel m'eo bet atav, rak aon o deus da goll tud pa lakont re a vrezhoneg.\nPenaos vez kont e lec'h all ?\nNi 'gav start met ar chadennoù all ivez ! Abaoe 2008 he deus kollet ar chadenn e kembraeg Sianel Pedwar Cymru, ur c'hard eus he budjed. Hag un digresk zo war ar sellerien ivez. Padal, BBC Alba e Bro Skos zo tostoc'h deus ar pezh a c'hallfemp-ni kaout e Breizh. Ar sifroù zo memes re hag e Breizh, pe dost : war-dro 140.000 e Breizh, ha 60.000 e bro Skos. Pezh o deus graet eo kinnig war ar memes lec'hienn ur chadenn tele, ar programmoù radio, dielloù dre skrid, e gouezeleg. Evit ur vinorelezh ken bihan eo un diskoulm a c'hellfe sachañ hon evezh.\nKlewelet : audiovisuel\nTeleoù lec'hel : télévisions locales\nArvesterien : spectateurs\nFaltazi : fiction.\nLec'hienn : site.\nTour de France. Benoît Vaugrenard : « Tout est relancé ! »\nStade Brestois. Weber va signer à Caen Anthony Weber va s’engager avec Caen (L2) pour deux saisons et une en option. Le defenseur central ralliera Caen, dimanche, et passera la visite médicale lundi.


Journal de Renaud Camus, dimanche 7 mai 2017\ncréée le lundi 8 mai 2017, 9 h 44Plieux, dimanche 7 mai 2017, minuit et demi. Donc Macron superbement élu, avec plus de soixante-cinq pour cent des voix — Marine Le Pen ~~~-~~~~~~~~ ~~~~ ~~~~~~~-~~~~~. ~~~ ~~~~~~~ ~~~ ~~~~~~~~~~~~ ~~’~~~~ ~~~~~~~~~ ~~~~~~~ ~~~ ~~~~~~~~~ ~~~ ~~~~~~~, au déploiement de ~~~~~~ ~~~~~~~~~ ~~~~~~~~~ ~~~, ~~~~~ ~~~~~~~~~~~~~~~~, ~~~~~~~~~~ — ~~~ ~~~~ ~~~~~~ ~~ ~~~~ ~~~~~, ~~~~~ ~~’~~~ ~~~~~ ~~~~~~~~ ~~~ ~~~~~~~~~~, ~~~~~ ~~~~~~, ~~~~~~ ~~~ ~~~~~ ~~~~~~~~~~ ~~~~~~~~~ Martel, le comité ~~’~~~~~~~~~~~~~, ~~~~~ ~~~~~~~~~ : ~~~ ~~~~~~ ~~~~ ~~’~~~~ ~~~ ~~~~~~~~~ ~~~~~~~~~~~ ~~~~ ~~~~~ ~~~~ ~~~~~~~~~ ~~~~~~~~~~ ~~~ ~~~~~~~~~~~~~ ~~~~~~~~~ ~~~ ~~~~~~~~~ fois.\nLa “~~~~~~~~~~~~” (~~~~~~~~~~~ ~~~~~~~~ ~~~~ ~~~~ ~~~~~~~ récentes) est ulcérée ~~’~~~~~~ ~~~~~~~~, ~~ ~~’~~~~~~~~ ~~~ ~~~~~~~~ ~~~~~~~, ~~’~~~~~~ ~~~~~~~~~. ~~~~~~~~~~~~~~~~ ~~~ ~~~ ~~~ ~~~~~ ~~~~, ~~~ ~~~~~ ~~’~~~~ ~~~ ~~~~ ~~~ ~~~~~~ ~~~~~~~~ ~~~~~~~ ~~~~~, ~~~~~ ~~~~~~~~~~~~~~~ la pistrouille et ~~~~ ~~~~~~~~~~~~ ~~~~~~~~~~ ~~~ ~~~~~~~~~~ ~~~ ~~~~~~~~~~~~~. ~~’~~~~~ ~~~~~~ ~~~~ ~~~ ~~~~~~~~~~ ~~~~, ~~~~~~~~ ~~~ Marseillaise, ~~’~~~~~~~ ~~~~ ~~~~~ ~~~~ ~~~ ~~~~~, ~~~~~~ ~~~ ~~~~~~~~~~ ~~~ ~~~ Sarkozy, et de ~~’~~~~~~ ~~~~~~~ ~~~~ ~~~~~~~, ~~~~ ~~~~~~ américainement.\nIl ~~~~~~~ ~~~~ ~~~ ~~~~~~~~~ ~~~ ~~~~~~~~~~~~~ ~~~ ~~~ ~~~~~~~~~~~~ ~~~~~~ ~~’~~~~ ~~~~~ ~~~~~~~~ ; ~~~ ~~~~~ ~~~~~ ~~~ ~~~~~~~, ~~~~~ ~~~ dois reconnaître que ~~~~ ~~~~~~~~~~~~~ ~~~~~~~~~ ~~~~~-~~~~~ ~~~ ~~~~ ~~’~~~~~~~~~~~~ — ~~~~~ ~~~ ~~~~~ ~~’~~~~~~ ~~~~~ ~~~~~~~~~ ~~ ~~~~ ~~~~~~~~. ~~’~~~~~~~~~ ~~~ ~~~~~~~~~~~~~~~ ~~~~~~~~~~ ~~~~~~~~ ~~’~~~~~~~~~~~ ~~ ~~~ ~~~~~~~~~~~~~ ~~~~~~~~~~~~~~ de mon emploi ~~~ temps.\nOn ~~~~~ ~~~~~~~ ~~~~ ~~~~~~~~, ~~~~ ~~~~~~~~~~~~~~, ~~~~ ~~~~~~~~, ~~~ ~~~ ~~~~ ~~~~~~~~~ ~~~~~ ~~~ ~~~ ~~~~~ ~~~~~ ~~~~~~. ~~~ ~~~~~~ ~~~~~~~~~ ~~~ ~~~~~~~~~ ~~~ ~~~ cobra, ou au ~~~~, ~~~ ~~~ ~~~~~ ~~~~~~~, ~~~~ ~~’~~~~ ~~~~~ ~~~~~~ ~~~~~~~~~ ~~~~~~~ ~~~~~ ~~~~ ~~~~~~~~, ~~~~~~ ~~~~ ~~~~~~ ~~~ Lecture ~~~~~ ~~~~~ 1899 : ~~~ ~~~~~ ~~’~~~~~~~~~~ ~~~ ~~~ catastrophe, on sait ~~~’~~~ ~~~~~~~ ~~~~~~~ ~~~~~~~~~ ~~~ ~~’~~~~~~~, ~~~ ~~~~~~~~~ ~~~ ~~~ ~~~~~ ~~~~~ ~~~~~~, ~~~~ ~~~~~~~~ ~~’~~~~~~~~~~ ~~~~~, ~~’~~~~~~~ ~~~~ ~~~~~~~~~, ~~~ ~~~~~~~~ ~~~~ ~~~~~ ~~~~~~. ~~~ ~~~~~~~ est sans aucune ~~~~~~~~~~~~ ~~~~ ~~~ ~~~~~~ ~~~ ~~~~~~~, ~~~ ~~~~~ ~~~~. ~~~~~~~ ~~~~ ~~~~~ ~~~~~ ~~~ ~~~~~~~~~. ~~~ ~~~~~~~ ~~~~~ ~~~~~~~, ~~~’~~~~-~~~ ~~~’~~~ ~~ ~~~~~ ? ~~’~~~~~~~~~ ~~~ ~~~ ~~~~~ plus qu’il est ~~~ ~~~~~~~, ~~~ ~~~~~~~~ ~~~ ~~~~~ ~~~~ ~~~ ~~~~~~~.\nvoir l’entrée du dimanche 7 mai 2017 et son image dans Le Jour ni l’Heure


Emglev Kevredel Breizh\nDifenn ar boblañs Vreton\nPromoting the Breton people\nDéfense et promotion de la population Bretonne\nEvit ur gouarnerezh breizhat nevez e dek poent\nBez 'ez eus eus Breizh, dre he fobladur hag heh istor, un hollad disheñvel gwirion. Dre se eo reizh da vat e vefe roet dezhi aozadurioù demokratel a-du gant he fersonelezh dibar ha diouzh youl he foblañs. Pell emañ Yann diouzh e gazeg bremañ p'emañ dispartiet diouzh ar vro ur bempvedenn eus he ziriad, hag a dalvez 40% eus he galloudezh armerzhel, hag e chom c'hoazh dindan gward ur galloud kreiz a lez ganti nebeut a frankiz ober war dachenn an endro, ar gevredigezh, an armerzh, ar yezhoù hag ar mediaoù. Ar sujidigezh vezhekaus-se eo a nac'h Emglev Kevredel Breizh, anezhañ ur strollad lec'hiet e-kreiz ar c'hoari politikel evel ma seller outañ er Frañs. Embann a reomp sklaer ivez ez eus ac'hanomp kevredadelourien europat. An enkrez armerzhel grevus m'emañ ar Frañs a red adsevel ar strollelezhioù lec'hel gant daou bal: muioc'h a efedusted ha nebeutoc'h a zispignoù. Dre ma argasomp ivez an diskoulmoù pellvanek, na gasont da neblec'h, e kinnigomp ar gouarnerezh nevez-mañ e dek poent. Ur respont hardizh ha beziadek d'an daeoù a-vremañ gant ur spered a atebegezh hag emziviz.\nLakaet eo Breizh da dachenn ganti ar gwir da arnodenniñ.\nDistro al Liger-Atlantel en hollad breizhat [40% eus armerzh Breizh]. Echuiñ gant un dra euzhus kroueet gant goarnamant Vichy.\nUn dezvad arbennik a vo gant tolpad Kêr Naoned.\nLemel kuit ar prefeded ha dreistprefeded. En o flas e vo ur Gomision Gemmesk Kempar, enni dileuridi eus ar Gouarnamant hag ar Rannvro. E karg e vo eus heuliañ an darempredoù Stad-Rannnvro. Cf. Italia m'eo miziek an emvodoù.\nMuioc'h a bouez roet d'ar Rannvro ha d'ar broioù. War grenn dermen ne vo departamant ebet ken.\nDifennet e vo berniañ leuriadurioù.\nDilennadegoù rannvro. 2/3 eus an izili dilennet e framm ar rannvro hag 1/3 e framm an departamant.\nDilennadegoù Europa. Dilenn ar gannaded e framm ar rannvro.\nDilennadegoù Senad. Ur gambr kannaded ar rannvroioù a gemer plas ar Senad. Ar Senadourien (2 e pep departamant) vo dilennet ha dizorniadus gant ar Rannvroioù. Cf. Bundesratt Alamagn.\nKreñvaet e vo ar C'huzulioù-bro.[daou bal zo gant ar poentoù 3b, 4b ha 4d: eeunaat ar skeul velestradurel en ur reiñ. Muioc'h a bouez d'ar rannvro hag en ur izelaat an tailhoù. Kement-se a vez graet c'hoazh e meur a Stad en Europa.]\n60% eus an tailhoù dastumet er Rannvro a chom enni -46% bremañ- . Cf. Kumuniezh Emren Bro-Vask e Spagn.\nMerañ eeun an arc'hant europat gant ar Rannvro evel e Bro-Alzas.\nRannvroelaat an deskadurezh, pezh a roio tu da aozañ ennañ ar c'helenn brezhoneg.\nDigeriñ ur Blein Skolveuriek Etrebroadel.\nEndro ha diorren padus Fiziet er Rannvro: merañ an dour, raktres en energiezh, merañ an aodoù hag ar takadoù gwarezet. Mirva an aodoù. Cf. Bro-Skos.\nGwareziñ sokial ha reizhad yec'hed diwar skouer Bro-Alzas (hep divigad).\nPolitikerezh yezhel. Div yezh ofisiel e Breizh, ar brezhoneg hag ar galleg. Lakaat da dalvezout penn-da-benn Karta Europa ar Yezhoù Minorelaet ha Karta Gwirioù Diazez Unvaniezh Europa [Mellad 22].\nSevel Europa ar pobloù war ar patrom kevredel.\nLakaat Diaspora ar Vretoned da gemer perzh e Gouarnerezh ar Rannvro. Honnez a zibabo dilennidi evit derc'hel perzh er Gouarnerezh-se.


Apostazia - Wikipedia\nAn apostazia (diwar an henc'hresianeg απο: "er-maez " ha στασις: "en em lakaat") a dalvez kement ha nac'hañ ur relijion bennaket gant unan a oa bet ezel eus ar relijion-se.\nHervez an Iliz katolik e talvez da apostazia nac'h kaout feiz e Jezuz evit unan bennaket bet badezet. Rak pa vez badezet ur bugel e teu hennezh da vezañ war-eeun ezel eus an Iliz Katolik daoust dezhañ chom hep kompren tezennoù an Iliz ha daoust dezhañ chom hep gallout dibab bezañ badezet pe get. Sañset, hervez lezennoù an Iliz, e c'hell n'eus forzh piv a oa bet badezet apostazañ pa vez tizhet gantañ 18 vloaz mar fell dezhañ.\nStrolladoù zo, evel dreist-holl al luskadoù evit difenn gwirioù an heñvelreizhourion pe c'hoazh ar re a sav a-du gant al laikelezh, a implij an apostazia evit stourm evit gwir pep hini da choaz ar pezh a fell dezhañ krediñ hag an doareoù da vevañ er gevredigezh.\nA-wechoù e vez implijet an apostazia ivez pa vez cheñchet relijion gant unan bennaket evit diskwel ne gred ket ken enni met kentoc'h er relijion nevez-dibabet gantañ.\nGwechall hag hiziv c'hoazh a-wechoù hervez ar relijionoù hag al lec'hioù ez eo an apostazia un doare pec'hed a c'hell bezañ kastizet gant ar marv.\nAdtapet diwar « https://br.wikipedia.org/w/index.php?title=Apostazia&oldid=1865843 »\nKemmoù diwezhañ degaset d'ar bajenn-mañ d'an 15 C'hwe 2020, da 01:00.


Keleier ar 5 a viz Meurzh | Les informations du jour en langue bretonne\njeudi 5 mars 2015 à 18:05 France Bleu Breizh Izel\nAdkavit amañ keleier Breizh, embannet e brezhoneg war France Bleu Breizh Izel. Hiziv e vez lakaet ar gomz war : manifestadeg tud ampechet ba Kemper, un abadenn vrezhoneg e Dirinon hag ar match etre Konk-Kerne ha Gwengamp.\nManifestadeg tud ampechet ba Kemper © Radio France\n600 den ampechet hag o familhoù oa deuet da vanifestiñ e kreiz kêr Kemper\nGoulenn a reont groñs e vefe digoret plasoù e oaledoù Penn-ar-Bed evit degemer tud ampechet. Hervez izili kengor kevredigezhioù an dud nammet, a vod seizh kevredigezh ha tregont, 420 den a zo o c'hortoz kaout ur plas en departamant. Kaset zo bet ul lizher hag ur skrid-goulenn gant 13 000 sinadur da brezidant Kuzul departamant Penn-ar-Bed Pierre Maille. E-touez ar vanifesterien oa Yann, unan eus kerent ur bugel ampechet.\n18e15 Manif Tud ampechet\nUn abadenn vrezhoneg e magouri Dirinon\nKaset oa bet endro gant ti ar vro Bro Landerne Daoulas hag ar gevredigezh Divskouarn, a labour evit e vefe plantet brezhoneg araok ar skoliatañ. Un deg bennak a voused vihan o doa kemeret perzh, gant pemp diwallerez. Ne 'z eus magouri divyezhek ebet er c'hornad, pa 'z eus kantadjoù a skolidi en hentennoù divyezhek. Poent eo cheñch penn d'ar vazh, eme Klervi Lintant, kenurzhierezh Ti ar Vro Landerne Daoulaz.\n18e15 magouri dirinon Klervi\nSetu ar c'hrogad 'vo tu deoc'h da selaou fenoz adalek 9e noz war-eeun war France Bleu Breizh Izel. Just a-raok, da 7e, e vo ar match etre Brest hag Auxerre. Kardgourfenn Kip Frañs melldroad e vo.


Nantes – Radio Naoned\nAn Arvar Fanzine a zo ur Fanzine diwar-benn ar sonerezh tost deus ar sevenadur Skin / Reggae / Punk dreist-holl.\nSnoopy Snoop a zo a-dreñv ar Fanzine met n’emañ ket e-unan evel-just, e c’hoar hag e dad a gemer perzh ivez. Ur bern rubrikoù a vez kavet e-barzh, atersadennoù, kronikoù, rekipeoù pe c’hoazh Fotonovela da skouer.\nOuzhpenn da-se, ar Fanzine a zo skrivet e divyezhek – Brezhoneg/Galleg –\nNaonedadez, Zevka a grog gant ar miks er bloavezhioù 2000.\nSot gant ar groove, deus ar beats flour betek ar beats lemm, profañ a ra d’he fublik un dibab deus ar c’hentañ pinvidik ha personel da vat, o cheñch atav.\nEmskiant deus ar sonerezh, deus ar fromadennoù, lakaat a raio ho kalon da lammat fonnusoc’h-fonnusañ rak plij’ a ra dezhi c’hoari gant ar boudennoù.\nArnodiñ a ra bepred ar stiloù sonerezh en ur implij ar sonerezh elektro, House, Afro Beat pe c’hoazh an tekno… Evit kontañ deoc’h hec’h istor evit un arnod sonerezh dancefloor da vat. Diaes e vo deoc’h lakaat un anv d’he stil sonerezh, kelaouet oc’h !\nEn abadenn-se e vo komzet eus glad Naoned. Un darvoud displijus ha trist evit an holl vreizhiz a zo bet c’hoarvezet e-penn kentañ an Hañv : tan-gwall iliz-veur Naoned, iliz-veur Sant-Pêr-ha-Sant-Paol. Holl vreizhiz pe douristed a anavez ar savadur-se, ken brav ha meurdezus eo. Met daoust hag-eñ e anavezit istor an iliz-veur-se ? Ne oarit ket ? Selaouit ouzhimp neuze.\nTARZH AN NOZ – Lun 15/11/2021\nTARZH AN NOZ – Gwener 19/11/2021


Buhez ar Zent. pages 306-307. Encyclopédie Marikavel.\nMark oa diskib muian-karet sant Per. Heuilh a reas e vestr eus a Jeruzalem da Antioch hag eus Antioch da Rom, ha dindan e lagad e skrivas bue Hon Zalver Jezuz-Krist. Pec'hed prins an Ebestel a zo hano anezan ebarz, ha zoken, sant Mark a zispak frêsoc'h mank sant Per evit ne ra sant Vaze, testeni anat n'eo ket paouezet an daerou da gouezan c'hoaz eus daoulagad an abostol, abaoue m'en deus nac'het e vestr, en porz Kaïphas.\nSant Mark eo en deus digaset betek ennomp, hag hen e-unan, meuleudi an intanvez paour a lakas he frof en kef an Templ; drezan hepken ive eo ec'h ouzomp en em ziskouezas Jezuz d'an daou ziskib a oa o vont d'Emmaüs.\nAlexandri a oa neuze, goude Rom hag Antioch, ar gêr vrasan eus ar bed. Mark a yeas da brezek ar fe d'an Ejipt, ha Per hen sakras da eskob Alexandri. Ar gêr-ze oa kêr an deskadurez; an avieler a deuas a benn da ziazezan enni unan eus an ilizou brudetan a dlee bezan war an douar.\nAr baganed, kounnaret o welet ar vad a rê, hen lakas er prizon. Eun êl a 'n em ziskouezas d'ar prizonier evit e grenvât dre ar c'homzou-man : « Mark, servijer Doue, ho hano 'zo skrivet war levr ar vue hag ar vrud ac'hanoc'h a bado keit hag ar bed. »\nNebeut goude, Hon Zalver e-unan hen salude : « Ar peuc'h ra vezo ganac'h, Mark, ma avieler.»\nHag ar merzer laouennaet holl a lavaras : « Oh ! ma Otrou Jezuz ! »\nAu de war-lerc'h, e oe dispennet e gorf d'ezan war reier lemm. Ar verzerenti a lakas war e dâl al levenez a bado da viken.\nEpad an navet kantved, e relegou a oe douget da Veniz. Ar gêr-ze, rouanez ar moriou, he deus e gemeret da batron ha savet, en e enor, eun iliz kaer dispar. Tro-war-dro d'he armou, 'deus skrivet ar gomz-man : « Ar peuc'h ra vezo ganac'h, Mark, ma avieler. »\nPevar skrivagner o deus en em garget da zigas betek ennomp bue hag oberou Jezuz-Krist. Daou aneze, ar c'hentan hag an divezan, Maze ha Yan, a oa daou abostol, a vevas en kompagnunez Mab Doue, a welas anezan gant o daoulagad o-unan hag a glevas e gomzou.\nAn daou-all, Mark ha Lukas, a vevas, Mark, en kompagnunez sant Per, ha Lukas, en kompagnunez sant Pol. N'o devoa ket anavezet Salver ar bed, mes klevet o devoa ha dastumet gant ar brasan aked testeni ar Werc'hez, e Vamm zantel, hini an Ebestel hag ar re-all o devoa gwelet gloar an Otrou.\nSant Vaze a skrivas e Aviel, 10 vla hepken goude maro Hon Zalver ;\nSant Mark, 15 vla goude maro Hon Zalver ;\nSant Lukas, 25 bla goude ;\nSant Yan, 77 vla goude.\nPep-hini aneze en deus lavaret eus bue Jezus-Krist ar pez a gave d'ezan a raje muian vad.\nAviel sant Vaze ha hini sant Lukas a zo keit ha keit; hini sant Yan a zo berroc'hik; hini sant Mark berroc'h c'hoaz.\nUnum est necessarium. Eun dra hepken 'zo red : kredi en Jezuz-Krist ha reizan hon bue war ar greden-ze; mes abarz kredi, e renker studian; red eo studian Jezuz gant holl nerz ar spered, evel m'eo red e garet gant holl nerz ar galon, ha ne studier ket anezan gwelloc'h en neb lec'h eget er pevar Aviel.\nLennomp alïes al levr-ze, kaeran hini a zo etre an nenv hag an douar. Red eo studian Jezuz-Krist, rak hen eo ar wirione a renker kredi, an hent a renker heuilh, ar vue a renker bevan evit bezan salvet.


Gwengolo | 2014 | Soubenn ar geek\nDielloù evit Gwengolo, 2014\nPosted in Filmoù on Gwengolo 9, 2014 by geekezig\nN’on ket deuet a-benn da welet ar film a-raok mont kuit met e sellet em eus er c’harr-nij! Siwazh n’em boa ket lennet al levr a-raok met n’eo ket grevus. Un istor karantez etre daou grennard klañv eo neuze. Ur film dizoloiñ ar vuhez ha profitañ keit ha gouzañv, soñjal er marv hag all. Prantadoù brav, skañv ha plijus a zo etre an daou yaouank, ur c’houblad moutig ha brav eo gant un darempred gwirheñvel me gav e emdroadur an traoù. Evel-just eo iskis un tamm, seblantout a reont bevañ en ur bed hep kudenn arc’hant ebet peogwir e veajont ha tout padal o deus da vont d’an ospital forzh pegement hag all (er Stadoù-Unanet emaomp memes tra). Ma, en tu hont da se on bet fromet a-walc’h ha plijet gant an istor romantel-mañ. Fromus-tre eo ar fin ha kompren a ran e vefe bet tud un tamm distabilaet gant se. Me gav mat e vefe aet an istor betek-penn en un doare gwirheñvel bepred ha koulskoude gant un tamm spi. Ur film a-feson eo evit krennarded romantel pe tud n’int ket jenet o prederiañ diwar-benn ar vuhez, ar marv, ar c’hañv. Moarvat e kavo pep hini un dra heñvel eus tudennoù zo. Souezhet on bet o welet e oa heñvel ma sell ouzh hini Gus da vareoù zo, an aon brasañ a zo bezañ ankouaet ha laoskel roud ebet. Daoust ha pouezus eo seurt traoù war prantadoù hir-kenañ? Eme an harozez…\nGwelet ‘m eus Frozen a-benn ar fin! Evel an holl em boa klevet kanaouennoù zo hag a bep seurt traoù diwar-benn ar film. Dedennet a-walc’h e oan o welet petra e rofe, plijet e oan bet gant Raiponce, neuze perak ket? Brav-tre eo ar film met hegaset on bet gant character design ar merc’hed a seblant tout heñvel, me oar ez eus farsadennoù tro-dro da se met peadra zo, ur spont eo memes tra. Plijus a-walc’h eo an istor (diazezet war kontadenn rouanez an erc’h) met kavet ‘m eus e oa kalz re a ganaouennoù, a-wechoù evit netra pe dost (adkontañ un dra bennak pe e plas ur gaozeadenn a rankfe bezañ leun a gounnar, from pe traoù all). Un tamm ponner ‘m eus kavet an tu-se eus ar film neuze n’on ket deuet a-benn da vont da vat e-barzh. Plijet on bet avat gant tudenn Anna a glask war-lerc’h he c’hoar drezi ec’h unan. N’on ket bet jenet gant ar fent, lodennoù klasel ur film bevaat evel-se a zo evel-just gant loened pe is-tudennoù aze evit lakaat an dud da c’hoarzhin. Ma, diwezhañ film Disney neuze a soñje din kavout un tamm gwelloc’h, mankout a rae un draig da lakaat ac’hanon da vezañ entanet da vat evit ma c’hall ober filmoù bevaat all. Domaj!